Tiada perbincangan mengenai rombakan Kabinet, kata TPM

Timbalan Perdana Menteri Fadillah Yusof berkata belum ada perbincangan mengenai rombakan Kabinet.
“Saya belum mendengar mengenainya. Tiada perbincangan tentang perkara itu. Itu adalah prerogatif (hak mutlak) Perdana Menteri (Anwar Ibrahim),” katanya ketika ditanya mengenai desas-desus mengenai kemungkinan akan berlaku rombakan Kabinet.
“Saya orang bekerja. Saya menurut perintah,” kata Fadillah yang juga Menteri Perladangan dan Komoditi, kepada Media Malaysia di Brussels, hari ini
Beliau sebaliknya menegaskan bahawa Gabungan Parti Sarawak (GPS) komited dan fokus untuk memastikan kerajaan yang kukuh dan stabil.
"Kami dari GPS telah memberikan komitmen dan apa yang kami perlukan sekarang ialah kerajaan yang kuat dan stabil."
"Tanpa kestabilan, kita tidak boleh mengubah prestasi ekonomi, pelabur tidak akan datang kerana tiada dasar yang jelas, tiada kesinambungan dari segi kerajaan," katanya.
Hanya kestabilan politik dan tadbir urus yang baik akan menarik kedatangan pelabur, kata Fadillah yang merupakan Ketua Whip GPS di Parlimen.
"Ini perkara terpenting buat Sarawak dan ia merupakan komitmen kami dalam kerajaan," katanya.


Peniaga burger berdepan saingan syarikat besar disebabkan Menu Rahmah

Pengenalan Menu Rahmah pada Januari memberikan penangan kepada restoran dan gerai, apabila pemain industri yang lebih besar menyertai program itu, sekali gus menjadi pesaing kepada peniaga-peniaga kecil.
Menu Rahmah, yang dilancarkan oleh Menteri Perdagangan Dalam Negeri dan Kos Sara Hidup Salahuddin Ayub membabitkan kira-kira 15,000 premis menjual makanan.
Bercakap kepada MalaysiaNow, Mohd Johar M Jaffar, pemilik sebuah restoran makanan barat di Sungai Buloh, Selangor berkata, restorannya menyaksikan pengurangan signifikan dari segi jualan dan jumlah pelanggan.
"Sekarang apabila 'big player' industri turut serta, orang ramai lebih gemar memilih mereka kerana murah.
“Peniaga kecil seperti saya tiada bajet besar untuk membuat pemasaran," katanya.
Menurut Johar yang bermula dengan berniaga burger dengan gerai di tepi jalan berkata, pemain industri yang terkenal dan mempunyai banyak rangkaian juga mampu mendapatkan barangan mentah dengan harga pukal yang lebih murah, justeru mengurangkan kos mereka.
Johar berkata, restorannya tidak mampu untuk menawarkan Menu Rahmah setelah mengambil kira kos operasi yang tinggi termasuk bayaran kakitangan.
"Secara realitinya, Menu Rahmah hanya mampu dapat bertahan tiga bulan seperti yang diberitahu oleh bos Mydin, Ameer Ali Mydin baru-baru ini jika tiada perubahan dari segi barangan mentah," katanya.
Seruan Menu Rahmah disahut oleh beberapa jenama makanan segera terkenal antara McDonalds, Marrybrown Burger King dan A&W.
Syarikat-syarikat itu menawarkan pilihan seperti sebiji burger dan segelas atau sebotol air minuman pada harga RM5.
Nordin Mat, pengasas rangkaian GTR Burger turut mengakui Menu Rahmah yang ditawarkan jenama-jenama besar itu merupakan satu persaingan yang tidak sihat untuk peniaga burger jalanan.
"Kebiasaannya, menu mereka sama ada ala carte atau kombo mempunyai margin keuntungan yang sangat besar.
"Bagi Menu Rahmah, mereka sanggup kerugian tetapi menggunakannya sebagai pemasaran semata-mata bagi menarik perhatian masyarakat," katanya.
GTR Burger mempunyai lebih 300 gerai di seluruh negara.
Nordin berkata, syarikatnya memilih untuk tidak bersaing dengan Menu Rahmah oleh syarikat makanan segera lain.
"Malah, kita akan naikkan harga jika bahan mentah naik harga," katanya.
Tinjauan di laman sosial mendapati, rata-rata peniaga burger tertekan dengan harga barangan mentah seperti “patty” dan roti burger yang bakal dinaikkan harga oleh pembekal.
Sementara itu, seorang peniaga burger jalanan di Shah Alam yang tidak mahu dinamakan berkata, peningkatan kos barangan mentah itu mengakibatkan ramai memilih untuk cermat dalam berbelanja.
Ia mengakibatkan penurunan jumlah pelanggan yang ketara.
Dia juga berharap agar kerajaan membenarkan pengeluaran wang Kumpulan Wang Simpanan Pekerja (KWSP) secara bersasar.
"Dahulu ketika kerajaan meluluskan pengeluaran KWSP, harga barang naik tetapi pembeli mempunyai kuasa membeli.
"Jualan meningkat dan saya mampu serap kenaikan kos.
“Sebaliknya kini, jualan menurun dengan ketara," katanya.


Kerajaan peruntukan RM34.6 bilion untuk rakyat terjejas akibat Covid-19

Kerajaan memperuntukkan RM34.6 bilion yang merangkumi pelbagai subsidi, insentif dan bantuan kepada rakyat dalam membantu meringankan kos sara hidup rakyat khususnya buat mereka yang terjejas disebabkan pandemik Covid-19, kata Timbalan Menteri Kewangan II Mohd Shahar Abdullah.Katanya, daripada jumlah itu, RM18.2 bilion dibiayai di bawah peruntukan Belanjawan 2021 dan RM16.4 bilion di bawah Kumpulan Wang Covid-19 yang merangkumi pelbagai sektor serta pemberian bantuan kepada mereka yang memerlukan.“Menerima subsidi, insentif dan bantuan ini bukan sahaja pada golongan B40 malah M40. Pemberian dan agihan (bantuan) secara bersasar merupakan antara matlamat kerajaan untuk membantu golongan yang benar-benar memerlukan dan mengurangkan ketirisan yang berlaku.“Antara sektor (Kumpulan Wang Covid-19) ialah sektor pertanian, sektor kepenggunaan, sektor pengangkutan, sektor keselamatan komuniti dan keagamaan, sektor kesihatan dan pendidikan termasuklah bantuan sara hidup dan kebajikan masyarakat, bantuan faedah pinjaman serta pemberian elaun.“Perbelanjaan ini juga termasuklah Bantuan Prihatin Nasional, tambahan bantuan sara hidup, bantuan tambahan kepada golongan mudah terjejas seperti golongan kurang upaya (OKU) dan ibu tunggal serta bantuan sekali beri (one off) seperti yang diumumkan dalam pakej rangsangan ekonomi,” katanya di Dewan Rakyat, hari ini.Beliau menjawab soalan, Saifuddin Nasution Ismail (PH-Kulim Bandar Baharu) yang ingin mengetahui semua jenis bantuan kepada rakyat kelompok B40 dan M40 dan jumlah sebenar perbelanjaan dibiayai Kerajaan.Sebagai usaha penyelesaian jangka panjang dalam membantu golongan sasar seperti OKU dan ibu tunggal yang terjejas, Shahar memberitahu Kementerian Kewangan sentiasa mendengar permasalahan rakyat walaupun pelbagai bantuan secara terus diberikan kepada rakyat.“Kita ambil pengalaman antara bantuan sara hidup dan bantuan prihatin nasional yang kita gabungkan dan mewujudkan satu kaedah baru iaitu bantuan prihatin rakyat yang dahulunya memperuntukkan RM4,000 isi rumah ke bawah tapi dengan ambil kira bantuan prihatin nasional dan bantuan sara hidup, kita mengubah sedikit dan membesarkan julat sehingga RM5,000.“Dan saya yakin dan percaya Kementerian Kewangan amat memahami apa yang dibangkitkan Yang Berhormat iaitu jaringan pelindungan sosial yang harus dilihat secara menyeluruh dan bukan hanya tertumpu sahaja melibatkan keperluan harian. Insya-Allah, perkara ini saya akan bawa ke Kementerian Kewangan.”


Lebih 55,000 guru dipertimbang terima suntikan vaksin Covid-19 fasa pertama

Seramai 55,539 guru yang dikategorikan sebagai berisiko tinggi akan diusahakan untuk menerima suntikan vaksin Covid-19 pada fasa pertama Program Imunisasi Covid-19 Kebangsaan, kata Menteri Penyelaras Program Imunisasi Covid-19 Kebangsaan Khairy Jamaluddin.Khairy yang juga menteri sains, teknologi dan inovasi berkata pertimbangan untuk memasukkan golongan pendidik dalam fasa pertama program vaksinasi terbesar negara itu dibuat selepas pihaknya menerima senarai daripada kementerian pendidikan.“Kita akan usahakan untuk masukkan guru-guru ke fasa pertama Program Imunisasi Covid-19 Kebangsaan iaitu sebelum tarikh pembukaan sekolah,” katanya pada sidang media selepas meninjau simulasi Program Imunisasi Covid-19 Kebangsaan di sini, hari ini.Turut serta Menteri Kesihatan Dr Adham Baba.Kementerian pendidikan menetapkan sesi persekolahan bersemuka bagi murid prasekolah, Tahun Satu dan Dua bermula 1 Mac ini manakala murid Tahun Tiga hingga Tahun Enam dibenarkan hadir ke sekolah pada 8 Mac.Untuk sekolah menengah pula, sesi pembelajaran bersemuka akan bermula pada 4 April kecuali bagi pelajar Tingkatan Lima yang akan memulakan persekolahan mereka pada 8 Mac.Mengenai simulasi hari ini, Khairy berkata proses pemberian vaksin oleh kementerian kesihatan ke atas seseorang individu akan mengambil masa 15 hingga 30 minit termasuk tempoh pemantauan terhadap penerima suntikan.“Ini adalah amalan terbaik dalam memastikan mereka yang menerima vaksin ini selamat,” katanya.


300 ahli keluar PKR, sertai Gerakan

Kecewa dengan perebutan dalaman kepimpinan dan mengabaikan kepentingan rakyat, seramai 300 ahli PKR Ipoh Barat bertindak keluar dari parti berkenaan dan menyertai Parti Gerakan.Pengerusi Gerakan Perak See Tean Seng berkata, ahli parti tersebut telah keluar dari PKR setahun lepas dan kini secara rasmi menyertai mereka selepas pihaknya menerima borang permohonan keahlian.“Setakat ini seramai 300 bekas ahli PKR dari Ipoh barat telah menyatakan hasrat menyertai kami. Daripada jumlah itu, kira-kira 50 borang keahlian telah lengkap diisi dan diserahkan. Ada juga borang yang yang masih dalam proses penelitian pihak kami.“Kami terima penyertaan mereka dan akan memberikan penerangan mengenai perjuangan kami,” katanya dalam sidang media di Wisma Gerakan Ipoh hari ini.Sementara itu, seorang wakil dari kumpulan bekas ahli PKR Ipoh Barat tersebut, Alfaizal Shahul Hamid, 44, berkata, keputusan yang dibuat mereka itu adalah disebabkan perebutan kuasa yang sering berlaku dalam kepimpinan PKR, selain tidak mengendahkan masalah rakyat sejak Pilihan Raya Umum ke-14 (PRU14).“Perjuangan mereka hanya untuk diri sendiri dan bukan untuk rakyat. Oleh itu, saya sertai ahli-ahli yang lain mengambil keputusan untuk keluar parti,” katanya dalam sidang media yang sama.


Penumpang tak puas hati dengan limitasi baucar perjalanan AirAsia X

Beberapa penumpang AirAsia X tampil meluahkan rasa tidak berpuas hati apabila mereka mengalami kesukaran untuk menggunakan baucar perjalanan yang diberikan sebagai "bayaran balik" daripada syarikat penerbangan tambang murah itu.
Terdahulu, baucar perjalanan dikreditkan ke akaun penumpang AirAsia X selepas syarikat penerbangan itu selesai melalui proses penstrukturan hutang pada Mac lalu yang mana cadangan itu dilaporkan mendapat persetujuan pemiutang dan Mahkamah Tinggi tahun lalu.
Bercakap dengan MalaysiaNow, penumpang menyatakan terdapat syarat dan beberapa limitasi untuk menggunakan baucar perjalanan itu dan situasi ini menyebabkan mereka tidak dapat betul-betul memanfaatkan nilai yang terkandung pada baucar tersebut.
EeMay Low, warga Malaysia yang bekerja di Singapura, berkata antara perkara yang membuatkan dia berasa sangat marah adalah apabila mendapat tahu mengenai perubahan tarikh luput kredit akaun AirAsia yang mana ia dilakukan tanpa dimaklumkan kepadanya.
Beliau sebelum ini menerima kredit tersebut apabila penerbangannya dari Singapura ke Kuala Lumpur pada 8 April 2020 dibatalkan akibat penularan Covid-19.
Menurutnya, dia mempunyai dua kredit di dalam akaun tetapi hanya satu ditukarkan menjadi baucar.
Namun, perkara yang paling membuatkan dia berasa tidak puas ialah apabila mendapat tahu bahawa baucar penerbangan itu hanya boleh digunakan untuk terbang ke destinasi tertentu.
Berdasarkan laman sesawang AirAsia di ruangan soalan lazim berhubung penggunaan baucar perjalanan, ia hanya boleh digunakan ke tiga destinasi iaitu New Delhi, Seoul dan Sydney.
Menurut laman sesawang itu juga, laluan baru yang bakal dibenar menggunakan baucar perjalanan ini pada 2022 ialah Tokyo, Sapporo, Osaka, Hawaii, Perth, Melbourne, Auckland, London, Istanbul dan Dubai
"Ini tidak masuk akal. Nilai yang terdapat dalam akaun saya hanya S$160, jika saya ingin gunakan baucar itu ke destinasi yang dibenarkan, maka saya perlu menambah bayaran," katanya kepada MalaysiaNow.
"Sudah tentu saya sangat kecewa kerana tarikh luput kredit saya diubah dan saya tidak dapat memanfaatkan sepenuhnya kredit itu pada masa hadapan."
Menurut Low, perkara ini diutarakan kepada AVA - talian sembang AirAsia - sebelum dia berjaya berhubung dengan tiga ejen, namun dia masih tidak menerima penjelasan mengenai isu perubahan tarikh luput kredit tanpa dimaklumkan kepada pengguna.
Sementara itu, seorang lagi penumpang warga tempatan Fara Adilla mempersoalkan mengenai limitasi penggunaan baucar perjalanannya kerana dia dimaklumkan tidak boleh menggunakan sepenuhnya nilai baucar itu yang berjumlah berjumlah RM3,728.92.
Fara yang bercadang untuk bercuti ke Seoul pada Mei tahun depan akui bernasib baik memandangkan destinasi percutian itu termasuk dalam laluan yang dibenarkan untuk menggunakan baucar perjalanan tersebut.
Namun berasa terkilan apabila mendapat tahu bahawa baucar itu hanya boleh digunakan untuk pembayaran tambang asas.
Ini bermakna, dia hanya boleh menggunakan RM3,558 dan akan terdapat baki RM170.92 di dalam akaunnya.
"Apa yang saya boleh buat dengan RM170.92 kerana jumlah ini terlalu sikit," katanya kepada MalaysiaNow.
Terdahulu, luahan Fara di Twitter turut menarik perhatian ramai apabila isu yang disuarakan ini menjadi viral di media sosial itu.
Menurut Tweet yang dimuat naik, Fara mempersoalkan tindakan AirAsia yang memberi bayaran balik dalam bentuk baucar namun pengguna perlu mematuhi terma dan syarat untuk menggunakannya.
Susulan daripada Tweet yang dimuat naik itu, ramai pengguna Twitter turut meluahkan kemarahan terhadap AirAsia sambil berkongsikan pengalaman mereka berurusan dengan syarikat penerbangan tersebut berhubung isu bayaran balik dan pembatalan penerbangan.
Bagi Rodel Dumasig Jardin, penumpang dari Filipina, dia menggesa supaya AirAsia memulangkan duitnya selepas syarikat itu membatalkan penerbangannya yang dijadual berlepas pada Mei.
Terdahulu, Rodel pada Februari dan Mac lalu membeli 12 tiket penerbangan dua hala secara empat tempahan bagi penerbangan domestik Clark ke Tacloban yang mana dia membayar AS$1,107.
Semua penerbangan itu dijadual berlepas antara 8 April hingga 18 Mei 2022.
Bagaimanapun, Rodel berkata, semua penerbangannya dibatalkan seminggu sebelum penerbangan pertamanya berlepas tanpa diberi tawaran penerbangan lain.
"Mereka hanya tawarkan kredit yang mana terdapat tarikh luput," katanya.
“Saya telah meminta supaya AirAsia melakukan pembayaran balik ke akaun bank tetapi sehingga hari ini tiada maklum balas."
Akibat daripada situasi ini, Rodel terpaksa membeli tiket baru untuk penerbangan lain, namun kali ini, dia hanya mampu untuk membeli tiga tiket untuk isteri, anak perempuan dan dirinya.
"Sudah tentu ahli keluarga lain berasa sangat kecewa kerana tidak dapat ikut kami balik ke Tacloban," katanya.
Dalam pada itu, Rodel mendesak supaya AirAsia memulangkan semula duit pembelian tiket itu kerana pihak syarikat penerbangan tidak memberikan alasan kukuh mengenai pembatalan terbabit.
Malah, beliau berhasrat untuk menggunakan duit tersebut sebagai perbelanjaan materniti isterinya.
"Jika pembatalan ini hanya melibatkan dua atau tiga tiket penerbangan, saya mungkin tidak akan membuat aduan, tetapi ini melibatkan 24 tiket secara menyeluruh," kata Rodel.
MalaysiaNow masih menunggu maklum balas daripada pihak AirAsia.
MalaysiaNow turut menghubungi Suruhanjaya Penerbangan Malaysia (Mavcom), yang bertanggungjawab mengenai penerbangan awam dan aduan penumpang berkait syarikat penerbangan.


Perdana Menteri Peru Anibal Torres letak jawatan

Perdana Menteri Peru Anibal Torres meletak jawatan pada Rabu, memberi laluan kepada rombakan kabinet di saat kerajaan berdepan krisis terburuk.
Torres berkata beliau meletakkan jawatan atas "sebab peribadi."
“Saya meletak jawatan selepas berkhidmat kepada tanah air dan rakyat,” kata Torres dalam surat peletakan jawatan yang diserahkan kepada Presiden Pedro Castillo, lapor Agensi Anadolu.
Torres, merupakan pegawai paling setia Castillo, dan dilantik sebagai perdana menteri Peru pada awal Februari selepas berkhidmat sebagai menteri kehakiman.
Beliau adalah perdana menteri keempat sejak Castillo menerajui negara pada Julai tahun lalu.
Torres melepaskan jawatannya ketika tinjauan populariti presiden merudum ke paras terendah dan kerajaan menunjukkan tanda-tanda ketidakstabilan.
Castillo telah melalui dua prosiding pemecatan tetapi gagal menggulingkan pentadbirannya dan beliau telah membuat lebih 50 perubahan dalam Kabinetnya.
Kini, Castillo berdepan lima siasatan jenayah, dua daripadanya mengenai dakwaan sama ada beliau mempunyai kaitan dengan "organisasi jenayah."
Beliau menerima tekanan dari Kongres pimpinan pembangkang sejak setahun lalu, yang memintnya meletak jawatan atau mempertimbangkan untuk mengadakan pilihan raya awal.
Castillo dilantik sebagai presiden pada Julai 2021 selepas menewaskan calon sayap kanan Keiko Fujimori dengan kelebihan 44,000 undi, tetapi popularitinya merudum kerana terpalit dengan skandal rasuah.
Negara Amerika Selatan itu mempunyai lima presiden sejak 2016.


Anwar akan bertanding di Bandar Tun Razak?

Terdapat isyarat kuat dari dalam PKR bahawa Anwar Ibrahim mungkin bertanding di Bandar Tun Razak, di mana presiden PKR itu akan mengambil langkah keluar dari kampung halamannya di Permatang Pauh buat kali kedua, MalaysiaNow difahamkan.
Jika dakwaan tersebut benar, ini bermakna presiden PKR itu akan berdepan dengan Kamaruddin Jaafar, yang pernah menjadi orang kuat Umno sebelum keluar parti berikutan pemecatan dan penahanan Anwar pada 1998.
"Anwar perlu menunjukkan beliau mempunyai sokongan Melayu, dan kerusi bandar nampaknya lebih selamat berbanding kampung halamannya di mana beliau pernah menjadi ahli Parlimen selama beberapa penggal.
“Bagaimanapun, terdapat percanggahan pendapat dalam kalangan ahli strategi PKR mengenai langkah itu, malah ada yang memberi amaran Anwar hanya memperjudikan peluang terakhirnya untuk menjadi perdana menteri," kata seorang ahli jawatankuasa pusat PKR kepada MalaysiaNow dengan syarat namanya tidak disiarkan.
Walaupun demikian, Anwar masih enggan mengumumkan di mana beliau akan bertanding pada Pilihan Raya Umum ke-15 (PRU15) kali ini.
“Saya sendiri tidak tahu kerusi mana yang akan saya tandingi,” katanya pada sidang media di ibu pejabat PKR hari ini.
"Saya pun belum tentu kerusi mana."
Anwar adalah ahli Parlimen Permatang Pauh selama hampir dua dekad sebelum dipecat ketika menjadi orang nombor dua dalam kerajaan Barisan Nasional (BN) pada 1998.
Beliau dipecat oleh Dr Mahathir Mohamad yang merupakan perdana menteri ketika itu berikutan laporan dakwaan meliwat.
Beliau kemudiannya kembali menjadi ahli Parlimen Permatang Pauh pada 2008, selepas isterinya mewakili kerusi itu ketika beliau dipenjarakan.
Kerusi itu kemudiannya ditandingi oleh anak perempuannya, Nurul Izzah Anwar pada 2018, melengkapkan penggiliran tiga ahli keluarga mewakili kawasan luar bandar di utara tanah air itu.
Selepas dibebaskan dari penjara pada 2018, Anwar memutuskan untuk bertanding di Port Dickson, selepas beberapa bulan kerusi itu disandang Danyal Balagopal Abdullah selepas memenanginya pada pilihan raya umum tahun itu.
Kali ini, desas-desus mengenai peluang PKR pada pilihan raya umum akan datang, ketika parti itu kembali ke gelanganggang pilihan raya umum buat kali pertama sejak perpecahan dalaman parti paling serius pada 2020, selain beberapa tinjauan menunjukkan parti itu mengalami krisis kredibiliti dalam kalangan pengundi Melayu.
Anwar juga tidak memberikan jawapan secara jelas ketika beliau ditanya sama ada akan kekal bertanding di Port Dickson pada PRU akan datang.
Malahan, baru-baru ini beliau menyatakan keksediaan untuk menentang Mohamed Azmin Ali di Gombak, satu langkah yang disambut baik oleh bekas timbalan dan pembantu rapatnya itu.
Sumber PKR berkata pakar strategi parti sedar bahawa Gombak, kerusi majoriti Melayu di tengah Kuala Lumpur yang terdiri daripada pengundi pinggir bandar dan pusat bandar itu adalah kubu kuat Azmin.
Azmin memenangi kerusi Gombak pada 2013, ketika ia masih dianggap sebagai kubut kuat Umno.
Beliau sekali lagi memenangi kerusi itu pada 2018 dengan majoriti lebih 48,000.
"Anwar bukan sahaja tidak boleh kalah di kerusi itu jika berdepan Azmin, malah dia mesti menang dengan majoriti besar bagi menghantar mesej kepada ahli PKR.
“Kerusi Gombak bukan tempat untuk melakukan perkara itu," kata seorang Adun PKR di Selangor .
'Ahli politik popular di kawasan bandar’
Walaupun begitu, ia tidak bermakna Kamaruddin adalah lawan mudah untuk Anwar.
Ahli Parlimen lima penggal itu adalah antara segelintir bekas pemimpin PAS yang masih mempunyai hubungan baik dengan pemimpin dan penyokong walaupun setelah tujuh tahun meninggalkan parti Islam itu.
Pernah menjadi ketua Pemuda Umno Kelantan, Kamaruddin amat dihormati dalam kalangan intelektual Melayu dalam PAS dan Umno kerana ketokohannya Islamnya.
Pada 2008, Umno memutuskan untuk menghantar Asyraf Wajdi Dusuki orang kuat bahagian agama Umno untuk berdepan Kamaruddin, dengan harapan dapat merampas kerusi Tumpat dari PAS.
Namun, langkah itu gagal, di mana Kamaruddin menang dengan majoriti selesa.Kamaruddin dianggap teman rapat Anwar, dan kedua-duanya aktif dalam politik kampus sejak zaman mereka di universiti.
Namun, seperti ramai teman rapat dan penyokong setianya yang lain, Kamaruddin juga mengambil langkah untuk meninggalkan presiden PKR itu.
Kamaruddin pernah menjadi setiausaha agung Angkatan Belia Islam Malaysia (Abim) ketika dipimpin Anwar, di mana satu ketika dahulu ia pernah menjadi gerakan Islam yang berpengaruh dalam negara.
Berikutan penyertaan Kamaruddin ke dalam PAS, beliau dilantik sebagai setiausaha agung parti, jawatan yang biasanya diberikan hanya kepada mereka yang dianggap pemimpin kanan mewakili kumpulan agamawan dan politik dalam parti Islam itu.
"Dengan latar belakang beliau yang berasal dari Kelantan dan mempunyai perwatakan bandar, Kamaruddin dianggap sebagai orang yang sukar untuk dikalahkan walaupun oleh Anwar sendiri,” kata seorang pemimpin Amanah yang berkata beliau mempunyai hubungan rapat dengan ahli Parlimen Bandar Tun Razak itu.
Ketika perpecahan dalaman PAS berlaku pada 2015, Kamaruddin yang merupakan ahli Parlimen Tumpat di Kelantan ketika itu mengambil jalan berbeza dengan menyertai PKR berbanding parti serpihan Amanah.
Namun pada 2020, beliau dipecat dari PKR bersama lebih 10 ahli Parlimen parti itu.
Penyingkirannya dari PKR dianggap sebagai tamparan kepada “Islam progresif" dalam parti itu.
"Ketiadaan beliau masih dirasakan PKR untuk menunjukkan unsur keislaman dalam barisan pimpinannya,” kata seorang ketua Umno bahagian Kelantan yang pernah bekerja dengan Kamaruddin.
Pada pilihan raya 2018, beliau menewaskan kedua-dua calon Umno dan PAS untuk memenangi kerusi Bandar Tun Razak dengan majoriti 19,930 undi.


Tiada arahan dari PM untuk Sivakumar direhatkan, kata Loke

Tiada arahan dikeluarkan Perdana Menteri Anwar Ibrahim untuk Menteri Sumber Manusia V Sivakumar direhatkan daripada jawatan susulan penahanan beberapa pegawainya yang dipercayai berkaitan isu pengambilan pekerja asing, kata Setiausaha Agung DAP Anthony Loke.
“Setakat ini tiada arahan daripada PM (Perdana Menteri) untuk Sivakumar ambil cuti," kata Loke yang juga Menteri Pengangkutan dalam sidang media berkenaan harga tiket penerbangan sempena Aidilfitri 2023 di Putrajaya hari ini.
Semalam Sivakumar yang juga Ahli Parliman Batu Gajah itu telah hadir ke ibu pejabat SPRM di Putrajaya untuk memberi kenyataan berhubung kes terbabit.
Loke berkata kes berkenaan masih dalam siasatan pihak Suruhanjaya Pencegahan Rasuah Malaysia (SPRM).
“Kita (DAP) masih pantau perkembangan kes buat masa ini,” katanya.


Pertikaian dalaman PH semakin hangat berhubung 4 Adun Melaka

Pemimpin DAP Ramkarpal Singh mula menyerang Anwar Ibrahim selepas presiden PKR itu membela empat orang ahli Dewan Undangan Negeri (Adun) Melaka yang mencetuskan kejatuhan kerajaan negeri, ketika pertikaian dalaman Pakatan Harapan (PH) semakin hangat menjelang pilihan raya pada 20 November akan datang.Ramkarpal mempersoalkan pembelaan Anwar terhadap kuartet tersebut, walaupun pendukung setia pengerusi PH itu berkeras Amanah yang mahu PH meletakkan mereka sebagai calon.Anwar mencadangkan empat Adun yang turut termasuk dua bekas Adun PH tidak sepatutnya dilihat sebagai antara dalang Langkah Sheraton yang menyebabkan PH digulingkan dari tampuk pemerintahan Putrajaya pada 2020.Namun Ramkarpal, yang mengeruai biro undang-undang DAP dan turut bertindak sebagai peguam Anwar berkata adalah salah untuk mengatakan keempat-empat Adun tersebut menarik sokongan terhadap ketua menteri itu bagi mengembalikan pentadbiran kerajaan negeri Melaka yang dipimpin PH sebelum ini.“Menerima mereka adalah satu langkah yang salah dilakukan PH di mana ia mungkin akan menyebabkan pengundi marah dalam PRN Melaka akan datang selain akan menjejaskan Pilihan Raya Umum ke-15 (PRU15), dan ia mesti dielakkan,” katanya.Beliau juga berkata dakwaan kononnya pembelotan empat Adun terhadap kerajaan negeri itu adalah untuk mengembalikan mandat rakyat adalah sebuah sangkaan baru.“Hakikatnya, dua dari empat Adun itu adalah dari Umno dan tidak pernah menjadi sebahagian dari PH.“Untuk mengatakan dua Adun bukan Umno dari empat orang tersebut tidak terlibat dalam Langkah Sheraton adalah salah kerana jika benar, mereka akan kekal dalam PH selepas langkah itu tahun lalu, namun sebaliknya tidak,” katanya.Kenyataan Ramkarpal dilihat bercanggah dengan serangan Naib Presiden PKR Rafizi Ramli terhadap Presiden Amanah Mohamad Sabu, menuduh beliau mahu PH meletakkan empat Adun itu sebagai calon PRN.Rafizi juga turut mempersoalkan sikap berdiam diri pemimpin Amanah berhubung isu tersebut sedangkan parti itulah yang mahu PH menerima empat Adun tersebut.“Diluar mereka senyap kerana sudah jadi amalan yang akan kena hentam PKR yang selalu kena jawab diluar,” kata Rafizi.Empat Adun yang mencetuskan pembubaran DUN Melaka tersebut termasuk Idris Haron (Sungai Udang), Nor Azman Hassan (Pantai Kundor), Noor Effandi Ahmad (Telok Mas) dan Norhizam Hassan Baktee (Pengkalan Batu).Dalam pada itu, Ramkarpal memberi amaran penyokong akan menghukum PH jika gabungan itu menerima keempat-empat Adun tersebut.“Saya telah katakan sebelum ini bahawa PH tidak boleh menerima empat orang Adun tersebut, dan dalam masa yang sama mendesak undang-undang anti-lompat parti diwujudkan selaras memorandum persefahaman yang ditandatangani dengan kerajaan baru-baru ini, kerana tindakan itu tidak selari,” katanya.


1.4 juta permohonan vaksin tidak dapat diproses

Sebanyak 1.4 juta permohonan suntikan vaksinasi di bawah program imunisasi Covid-19 kebangsaan (PICK) tidak dapat diproses karena pengisian borang yang tidak lengkap.Menteri Sains, Teknologi, dan Inovasi (Mosti) Khairy Jamaluddin berkata antara punca ia tidak dapat diproses termasuk kegagalan pemohon menjelaskan alamat terkini mereka, selain tidak menjawab soalan penilaian perubatan.“Proses pendaftaran lengkap diperlukan untuk mendapatkan temu janji vaksinasi,” kata Khairy dalam sidang media bersama Menteri Kesihatan Dr Adham Baba.Khairy turut berkata mereka yang menghantar permohonan tidak lengkap akan diingatkan melalui SMS untuk menghantar semula permohonan bersama butiran yang dadapati tidak lengkap.Beliau menambah pihak berkuasa kesihatan tidak boleh bergantung dengan alamat di MyKad pemohon.“Alamatnya penting kerana temu janji ditetapkan di pusat kesihatan terdekat (dengan pemohon),” jelasnya lagi.Sementara itu, Khairy berkata beliau akan menemui wakil dari hospital swasta berhubung penglibatan mereka dalam membantu program vaksinasi kerajaan.Beliau turut mengumumkan bahawa Malaysia mungkin menjalankan vaksinasi ke atas remaja berdasarkan keputusan ujian yang telah dilakukan oleh Pfizer dan AstraZeneca.Setakat ini, sekitar 5.5 juta orang telah mendaftar untuk menerima suntikan Covid-19.Jumlah pendaftaran paling tinggi adalah dari Selangor sebanyak 1,617,617, dan disusuli Johor (706,873) dan Kuala Lumpur (501,373).Putrajaya turut menyaksikan kenaikan peratusan pendaftaran tertinggi sebanyak 69.5%, diikuti Kuala Lumpur (33.9%) dan Selangor (33.4%).NegeriJumlah pendaftaranPeningkatan pendaftaran (%)Perlis33,72817.9%Kedah275,53417.2%Penang391,57328.3%Perak378,02219.5%Selangor1,617,61733.4%Kuala Lumpur501,37333.9%Putrajaya223,97969.5%Negeri Sembilan223,97926.4%Melaka172,84824.7%Kelantan145,81611.8%Terengganu137,07916.3%Pahang210,68117.1%Johor706,87324.9%Sabah241,4928.2%Labuan18,88826.1%Sarawak439,08821.2%5,534,114Peningkatan pendaftaran suntikan vaksin kebangsaan: 22.8%


PN perkenal logo dalam himpunan bersejarah di Sabah

Perikatan Nasional (PN) malam tadi melakar sejarah apabila buat pertama kalinya mengadakan himpunan dihadiri semua pemimpin utama dan para penyokong parti komponennya di Sabah.Himpunan di Pusat Konvensyen Antarabangsa Sabah, di Kota Kinabalu, itu turut menyaksikan buat julung kalinya bendera dan logo PN diperkenalkan kepada para penyokong gabungan parti berkenaan.Turut hadir Ketua Badan Pimpinan Bersatu Sabah Hajiji Noor, Presiden STAR Dr Jeffrey Kitingan, Presiden SAPP Yong Teck Lee, Setiausaha Agung PAS Takiyuddin Hassan dan Setiausaha Agung PBS Jahid Jahim.Berucap pada majlis itu, Setiausaha Agung PN Hamzah Zainuddin berkata beliau kagum melihat penerimaan kehadiran ramai penyokong pada himpunan berkenaan yang sekali gus menunjukkan parti perikatan tersebut diterima baik rakyat Sabah.“Tidak ada parti (gabungan) di Sabah yang begitu baru tetapi berjaya mengumpulkan seberapa ramai untuk bersama-sama berjuang. Pasukan kita adalah pasukan yang kuat. Kita bersama-sama menentukan negeri ini akan dipimpin pasukan kita.“Justeru, kita perlu bersatu dan bekerjasama untuk menghadapi Pilihan Raya Negeri (PRN) Sabah… kita perlu bersolidariti untuk bersama-sama ambil alih kerajaan Sabah,” katanya.Sementara itu, Hajiji, ketika berucap, berkata beliau mahu semua pemimpin PN bersatu hati dan bekerjasama dalam mendepani PRN Sabah pada kali ini bagi memastikan perjuangan mengambil alih kerajaan negeri berjaya.“Apa yang penting, kita atur baik-baik agihan kerusi… kalau kita gaduh kita akan menghadapi masalah. Oleh itu, kita perlu ambil kesempatan ini untuk bersatu dalam PN. Kita tukar balik kerajaan negeri kerana kita mahu Sabah sehaluan dengan kerajaan persekutuan…kita mahu keselamatan Sabah terjamin,” katanya.Jeffrey dalam ucapannya pula memberi jaminan akan terus menyokong dan berdiri teguh dalam PN.“Saya berdiri di sini hari ini kerana menyokong PN. Kadangkala saya ‘bising’ kerana saya ingin menyatakan luahkan hati rakyat dan pertama kalinya saya percaya kepimpinan di Kuala Lumpur yang diterajui PN adalah adil dan menghormati hak rakyat Sabah, sebab itu saya sokong PN.“Dalam PRN Sabah kali ini kita perlu lawan secara berpasukan. Oleh itu pasukan kita perlu kuat seiring menentang lawan…saya yakin kerajaan di bawah PN akan disokong oleh rakyat dan akan menang dalam PRN Sabah pada 26 Sept ini,” katanya.Sementara itu, Yong berkata PN akan membawa harapan baharu kepada rakyat Malaysia di Sabah.


Penganalisis ramal kerjasama PN-PH lawan BN, Najib kembali berkuasa

Kerjasama antara Perikatan Nasional (PN) dan Pakatan Harapan (PH) untuk berdepan dengan Barisan Nasional (BN) pada Pilihan Raya Umum ke-15 (PRU15) bukanlah sesuatu yang mustahil kata penganalisis selepas kekalahan berturut dua gabungan itu dalam Pilihan Raya Negeri (PRN) Melaka dan Johor.Penganalisis politik Melayu, Kamarul Zaman Yusoff dari Universiti Utara Malaysia (UUM) berkata, Barisan Nasional (BN) akan kalah dalam PRN Johor sekiranya undi yang diterima PN dan PH digabungkan.Katanya, BN berkemungkinan hanya akan memperoleh 21 Dewan Undangan Negeri (DUN) di kubu kuat mereka di mana calon-calon BN akan menang meskipun undi PN digabungkan dengan PH dan Muda.Daripada 21 kerusi DUN tersebut, 16 kerusi oleh Umno, empat MCA dan satu MIC.Kamarul menambah, beliau juga mendapati jika undi PN dan PH digabungkan pada PRN Johor, seramai 19 calon BN akan kalah.“Kemungkinan kerjasama PN dan PH memang boleh berlaku,” katanya kepada MalaysiaNow.Pada PRN Johor, Sabtu lalu BN hanya berjaya menerima 599,753 undi atau 43.11% dari 1,426,573.Ini bermakna kira-kira 826,820 atau 56.89% tidak mengundi BN manakala 1.17 juta pengundi lagi tidak keluar mengundi.PN menang tiga kerusi dengan 334,457 undi atau 24.04% manakala PH memenangi 11 kerusi dengan 284,969 (20.48%) undi popular.Sekiranya kedua-dua blok itu bergabung, mereka bakal menerima 45.52% undi, melebihi apa yang diterima oleh BN.Bagaimanapun, kata Kamarul, angka-angka tersebut tidak boleh digunakan untuk memperkecilkan kemenangan BN kerana gabungan itu mencapai kemenangan melalui sistem pilihan raya yang sah.“Mengikut sistem first-past-the-post (FPTP) parti politik tidak perlu menang mutlak untuk muncul pemenang tetapi memadai bila ia hanya mengatasi undi parti-parti lain.“Pihak yang tidak berpuas hati dengan kemenangan BN, khususnya PH, perlu menyalahkan diri mereka sendiri yang tidak mengubah sistem ini waktu mereka berkuasa,” katanya.Dilema kerjasama baruDalam pada itu, Azizuddin Sani juga dari UUM berkata melihat kepada realiti yang berlaku pasca PRN Johor menunjukkan terdapat keperluan untuk PN membentuk satu gabungan baru.“Tapi bergabung macam mana, tak pasti. Terpulang kepada pimpinan, pasti jika ada baiknya untuk bergabung dengan Pejuang, kalau boleh pertimbangkan PH ke, Warisan sekali ke, terpulanglah.“Ataupun kalau PN nak bergabung dengan BN pun boleh. Jadi mana yang dia (parti) rasakan bawa kebaikan kepada PN mungkin boleh fikirkan mana yang terbaik,” katanya kepada MalaysiaNow.Ketika ditanya sama ada PAS yang menjadi parti komponen dalam PN patut mempertimbangkan gabungan dengan BN semula dalam Muafakat Nasional (MN), Azizuddin berkata terdapat beberapa dilema yang menyukarkan perkara itu berlaku.Katanya, parti Islam itu sentiasa mahu bergabung dengan BN akan tetapi kehadiran Bersatu dalam PN menyukarkan keadaan itu.“Jadi itu dilema dia. PAS sekarang ini terpaksa kena buat pilihan (bersama) dengan PN (kerana) merasakan itu peluang mereka lebih baik.”Azizuddin berkata, agak sugar bagi PAS untuk meninggalkan PN dan kembali kepada BN kerana keputusan itu akan menyukarkan Bersatu.Ini membawa maksud, PN akan berpecah dan tinggal hanya dua parti komponen iaitu Bersatu dan Gerakan.“Saya tidak rasa PAS akan keluar PN, cuma mungkin ada rasa bergabung dengan BN lebih baik daripada duduk bersama PN.“Jadi tengok bukti (PRN) Melaka dan Johor nampak BN lebih menonjol. Tapi, nak kata PN tak ada kekuatan sebenarnya ada, kalau tengok di Johor, banyak sokongan juga dan dapat pecah undi Melayu pergi ke PN.“Cuma masih lagi tak cukup nak menang, cuma dapat tiga kerusi sahaja,” katanya.Selain itu, pimpinan PN dan PH mempunyai “sejarah lampau” antara satu sama lain yang menyukarkan kerjasama dibentuk meskipun naratif perjuangan parti dilihat seiring dan sama.Terutama sekali dalam melawan kluster mahkamah dari Umno dan BN.Pengerusi PN Muhyiddin Yassin dan Pengerusi Pejuang Dr Mahathir Mohamad tidak sehaluan selepas Langkah Sheraton yang menyaksikan bekas perdana menteri itu digugurkan keahlian dari Bersatu.Mahathir kemudian menubuhkan Pejuang yang bertanding buat pertama kali pada PRN Johor, Sabtu lalu.Manakala, bekas timbalan presiden PKR Azmin Ali menyertai Bersatu pimpinan Muhyiddin.Tindakannya itu dikatakan menyumbang kepada kejatuhan kerajaan PH selepas krisis dalaman antara dirinya dan Presiden PKR Anwar Ibrahim ketika pemilihan parti itu.Ini menimbulkan persepsi sebarang bentuk gabungan di blok pembangkang sukar dilakukan akibat ego pemimpin masing-masing.Namun, kata Azizuddin, keegoan hanyalah salah satu punca selain apakah kompromi yang boleh PN ditawarkan kepada BN, PH dan pihak-pihak lain.“Semuanya ada kepentingan dan permintaan tertentu jadi yang mana tak dapat penuhi tu tak boleh bergabung. Umno mungkin minta Bersatu bubar, kalau nak sertai mereka. Umno pula rasa mereka dah besar sebab dah menang di dua negeri.“Jadi, maksudnya permintaan-permintaan itu akan banyak beri kelebihan kepada BN berbanding PN. Inilah dilema-dilema yang perlu difikirkan untuk hasilkan keputusan yang terbaik untuk mereka.”


Rusia tawan timur Bakhmut

Ketua kumpulan tentera upahan Wagner Rusia pada Rabu berkata askarnya menawan semua bahagian timur Bakhmut, dan setiausaha agung Nato berkata seluruh bandar Ukraine itu boleh jatuh ke tangan tentera penceroboh dalam beberapa hari akan datang.
Namun sebagai salah satu pertempuran paling berdarah di medan perang sejak setahun lebih, pertahanan Ukraine - yang minggu lalu kelihatan bersiap sedia untuk berundur dari Bakhmut - kekal melawan.
Pemimpin tentera dan politik Ukraine kini bercakap tentang bertahan selain mahu menyebabkan sebanyak mungkin kemusnahan kepada pihak Rusia bagi mengurangkan keupayaan tempur mereka.
Jeneral tentera Ukraine berkata dalam laporan pagi Rabu: "Musuh, walaupun mengalami kerugian besar, terus menyerbu bandar Bakhmut."
Ketua Wagner, Yevgeny Prigozhin berkata tenteranya kini sudah menawan timur bandar itu. Jika benar, ini bermakna tentera Rusia kini menguasai hampir separuh bandar dalam usaha untuk memastikan kemenangan besar pertama mereka sejak beberapa bulan.
"Semua bahagian timur Sungai Bakhmutk berada di bawah kawalan Wagner sepenuhnya," kata Prigozhin di Telegram.
Sungai itu membelah Bakhmut, yang terletak di pinggir wilayah Donetsk di Ukraine di mana sebahagian besarnya sudah berada di bawah pendudukan Rusia. Pusat bandar terletak di sebelah barat sungai.
Reuters tidak dapat mengesahkan keadaan di medan perang.
Bercakap sebelum mesyuarat menteri-menteri pertahanan Kesatuan Eropah di Stockholm, Setiausaha Agung Nato Jens Stoltenberg berkata Rusia sedang mengerahkan lebih ramai tentera ke dalam pertempuran itu.
"Mereka mengalami kerugian besar, tetapi pada masa sama kita tidak boleh menolak Bakhmut akhirnya akan tumbang," kata Stoltenberg.
Ini tidak semestinya menjadi titik perubahan dalam perang, tambahnya, tetapi ia menunjukkan "kita tidak boleh memandang rendah Rusia".


Saingan ‘amat sengit’ jika KJ bertanding di Seremban

Setiausaha Agung DAP Anthony Loke  hari ini meramalkan persaingan merebut kerusi Parlimen Seremban pada Pilihan Raya Umum ke-15 (PRU15) akan datang bakal menjadi sengit sekiranya Ahli Parlimen Rembau Khairy Jamaluddin bertanding di kerusi itu.
Dalam hantaran Facebooknya, Loke berkata Khairy merupakan seorang ahli politik yang berkaliber, dan menjadi lawan yang kuat di mana sahaja beliau bertanding.
Beliau menambah, ia akan menjadi salah satu "kerusi yang paling panas" dalam PRU15 jika Khairy bertanding.
Semalam, Khairy mengesahkan beliau tidak akan mempertahankan kerusi Parlimennya, memberi laluan kepada Timbalan Presiden Umno Mohamad Hassan.
Beliau kemudiannya dijemput oleh Ketua Pemuda Umno Seremban Zool Amali Hussin untuk bertanding di Parlimen dikuasai DAP itu.
"Saya amat berharap serta mengalu-alukan Khairy bertanding di Parlimen Seremban memandangkan bilangan pengundi muda dan Melayu di sini yang semakin bertambah,” kata Zool sambil menambah beliau berharap pucuk pimpinan Umno memberi laluan kepada Khairy.
“Biarlah Khairy bertanding di Parlimen Seremban yang sebelum ini kerusi itu milik tradisi MCA.”
Dalam pada itu, Loke yang merupakan penyandang kerusi itu berkata, beliau tidak gentar menghadapi sebarang kemungkinan dan cabaran dalam politik.
“Saya tetap bersedia untuk mempertahankan kerusi Parlimen Seremban dalam PRU15 walaupun berhadapan dengan KJ atau sesiapa pun yang dicalonkan oleh pihak lawan,” katanya.
“Biarlah rakyat dan pengundi di Parlimen Seremban menilai dan memutuskan sama ada saya terus layak mewakili kepentingan dan suara mereka di Dewan Rakyat.”
Like mengekalkan kerusi Seremban pada PRU 2018 dalam pertembungan tiga penjuru.
Beliau mendapat 55,503 undi, menang dengan majoriti 30,694 undi.
Kemudian, Loke dipilih sebagai menteri Kabinet di bawah kerajaan Pakatan Harapan, memegang portfolio pengangkutan.


Dituduh hina Nabi Muhammad, gadis Kristian Nigeria mati direjam

Sekumpulan perusuh terdiri daripada pelajar kolej di bandar Sokoto yang terletak di barat laut Nigeria merejam seorang pelajar Kristian hingga mati dan membakar mayatnya selepas menuduh mangsa menghina Nabi Muhammad, kata polis.Puluhan pelajar beragama Islam Kolej Pendidikan Shehu Shagari merusuh selepas seorang pelajar beragama Kristian, Deborah Samuel membuat kenyataan di media sosial yang dianggap menghina Nabi Muhammad, kata jurucakap polis Sokoto, Sanusi Abubakar dalam sebuah kenyataan.“Pelajar mengeluarkan mangsa secara paksa dari bilik keselamatan di mana dia disembunyikan oleh pihak berkuasa kolej, kemudian membunuhnya dan membakar bangunan itu”, kata Abubakar.Beliau berkata pelajar yang merusuh itu turut menyekat jalan raya di luar kawasan kolej sebelum pasukan polis menyuraikan mereka.Abubakar berkata dua suspek telah ditahan berhubung kejadian itu.Sokoto adalah antara negeri di kawasan utara negara itu yang menerapkan sistem perundangan Islam atau syariah.Pesuruhjaya maklumat Sokoto, Isah Bajini Galadanci dalam satu kenyataan turut mengesahkan “kejadian malang, di mana seorang pelajar di kolej itu terkorban”.Seorang pelajar yang mahu dikenali sebagai Babangida, menuduh mangsa telah menyiarkan “kenyataan yang menyinggung perasaan pelajar lain, kumpulan WhatsApp yang dilihat semua orang”.Dia berkata “pelajar Islam di kolej itu marah dengan penghinaannya sehingga mereka menggerakkan orang ramai dan memukulnya sehingga mati”.Apa yang dikatakan Babangida tersebut turut dipersetujui tiga pelajar lain.Video klip kejadian rusuhan itu turut dikongsi di media sosial, di mana rakaman menunjukkan mangsa yang berpakaian merah jambu terbaring di antara timbunan batu.Rakaman turut menunjukkan kumpulan perusuh memukul tubuh mangsa sambil melemparkan kata-kata penghinaan terhadapnya. Mereka seterusnya mengumpulkan tayar di atas tubuh mangsa dan membakarnya dengan sorakan “Allahu Akbar” (Allah Maha Besar).Polis berkata semua suspek yang dikenal pasti dalam video klip itu akan ditahan.Kerajaan negeri telah mengarahkan penutupan serta-merta sekolah itu bagi menjalankan siasatan punca awal kejadian.Penghinaan terhadap Nabi di bawah undang-undang syariah Sakoto boleh mengundang hukuman mati di mana ia dilaksanakan bersama undang-undang sivil di rantau ini.Pada 2015 dan 2020, mahkamah syariahnya memutuskan hukuman mati terhadap dua orang penganut Islam kerana didakwa menghina Nabi.Kes tersebut masih dalam proses rayuan.Dalam banyak kes, tertuduh akan dibunuh oleh kumpulan perusuh tanpa melalui proses undang-undang.Tahun lalu, kumpulan perusuh di daerah Darazo di timur laut Bauchi membakar seorang lelaki sehingga mati kerana dituduh menghina Nabi.Pada 2016, seorang peniaga beragama Kristian, Bridget Agbahime berusia 74 tahun telah dipukul hingga mati oleh perusuh di luar kedainya di Kano selepas dituduh tuduhan yang sama.Pada 2007, seorang guru Kritian di sebuah sekolah menengah yang majoritinya beragama Islam di Gombe turut dibunuh oleh pelajarnya sendiri dan mayatnya dibakar selepas mereka menuduh mangsa menghina Al-Quran.Pada 1996, kumpulan perusuh Islam memanjat dinding penjara Kano dan membunuh seorang Kristian, Gideon Akaluka yang dituduh menghina Al-Quran. Mereka kemudiannya mempamerkan kepala mangsa yang dipenggal dengan perarakan di seluruh bandar itu.


Kerajaan benarkan solat tarawih di masjid, surau Ramadan ini

Menteri Hal Ehwal Agama Idris Ahmad hari ini memberi jaminan solat sunat Tarawih dibenarkan dilaksanakan di masjid dan surau di seluruh negara pada bulan Ramadan ini.Idris berkata pelaksanaan solat tarawih berkenaan akan dilaksanakan berpandukan prosedur operasi standard (SOP) lebih longgar yang akan diumumkan kelak.Menurutnya setakat ini SOP itu masih belum diputuskan, namun operasi masjid akan berjalan seperti biasa meskipun ketika ini situasi Covid-19 dalam negara masih mencatatkan angka melepasi 20,000.“SOP nanti akan agak longgar, bergantung kepada keadaan semasa. Kita akan ikut nasihat daripada KKM (kementerian kesihatan ) dan buat panduan tarawih dari situ,” katanya kepada media selepas merasmikan Majlis Pelancaran Sumbangan Tablet kepada Pelajar dan Bantuan WiFi Majlis Agama Islam Wilayah Persekutuan (MAIWP) di Surau Jumaat At-Taqwa, Projek Perumahan Rakyat (PPR) Kg Baru Air Panas, Kuala Lumpur.Menurutnya SOP dikeluarkan KKM itu akan dibincangkan bersama pihak berkuasa agama Islam negeri untuk tindakan selanjutnya mengikut negeri masing-masing.“Insya Allah imarah masjid tahun ini akan berjalan. Kita doa kepada Allah SWT supaya Covid-19 (penularan) tidak serius. Kalau semakin teruk, kita akan ikut nasihat KKM dan bila sudah ada SOP baru, kita akan jaga elok-elok,” katanya.


Zahid nafi pecah amanah yayasan, pindah RM17 juta ke firma guaman kerana pegawai cuai

Ahmad Zahid Hamidi hari ini menafikan melakukan pecah amanah dana Yayasan Akalbudi (YAB) berjumlah RM 17,953,185.21, sebaliknya menyatakan wang itu dipindahkannya kepada sebuah firma guaman kerana bekas setiausaha eksekutifnya kerap melakukan kecuaian.Jumlah dana yayasan itu melibatkan pertuduhan keenam daripada 12 kesalahan pecah amanah, yang dihadapi bekas timbalan perdana menteri.Zahid, 69, memberitahu Mahkamah Tinggi bahawa beliau melantik Tetuan Lewis & Co bagi mengendalikan wang yayasan miliknya itu, memandangkan Mazlina Mazlan @ Ramly kerap melakukan kecuaian dalam menguruskan kewangan peribadinya dan YAB.“Yang Arif, sepertimana yang saya nyatakan di awal keterangan bahawa banyak kali kesilapan dilakukan oleh Mazlina, termasuk menulis amaun yang berbeza dengan perkataan pada cek serta tidak menghantar penyata bulanan kad kredit serta dokumen lain apabila diminta.“Pemindahan wang yayasan itu ke sebuah firma guaman bukan untuk pecah amanah, tetapi menggunakan firma itu bagi menguruskan akaun pelanggan yayasan berikutan firma tersebut mempunyai pegawai-pegawai yang berketerampilan atau berkemahiran untuk menjaga akaun tersebut,” katanya.Zahid berkata demikian ketika disoal peguam Ahmad Zaidi Zainal pada hari keempat prosiding membela diri atas 47 pertuduhan membabitkan pecah amanah, rasuah dan pengubahan wang haram.Menurut Zahid, beliau banyak kali memberi nasihat serta panduan kepada saksi pendakwaan ke-90 itu, memandangkan wanita itu tidak mempunyai latar belakang perakaunan.“Beliau (Mazlina) hanya meminta maaf tetapi mengulangi semula perbuatan itu. Apakah pilihan yang saya ada melainkan mencari jalan agar keseluruhan dana Yayasan Akalbudi dalam simpanan semasa bank (Affin Bank) dipindahkan kepada sebuah firma guaman yang mempunyai akauntan, pegawai akaun serta ‘book keeper’ yang menjaga akaun pelanggan,” katanya.Kepada soalan Zaidi dalam banyak-banyak firma guaman, mengapa Zahid memilih Lewis & Co untuk mengendalikan dana YAB, Zahid berkata seorang pegawai di kementerian dalam negeri telah memperkenalkannya dengan peguam di Lewis & Co.Mengenai pemindahan wang YAB kepada Lewis & Co, Zahid berkata beliau sendiri telah memberi arahan kepada Affin Bank untuk membuat pindahan wang RM17,953,185.21 daripada bank itu kepada akaun pelanggan Lewis & Co dan wang tersebut masih milik YAB, bukan kepunyaan Yayasan Al Falah, firma guaman itu atau orang lain.Selain itu, Zahid berkata beliau tidak pernah mengarahkan Mazlina menggunakan dana YAB berjumlah RM107,509.55 untuk membayar polisi insurans kenderaan dan lesen kenderaan.“Saya tidak tahu Mazlina akan menggunakan cek pratandatangan untuk membuat pembayaran polisi insurans kenderaan dan lesen kenderaan milik persendirian.“Cek-cek yang saya pratandatangan adalah untuk kegunaan segera sahaja, seperti pembayaran kepada kontraktor-kontraktor bagi pembinaan yang sedang dilaksanakan oleh yayasan pada ketika itu, atau pembayaran segera yang perlu dijelaskan apabila saya berada di luar negara,” katanya.Semasa di peringkat pendakwaan, mahkamah diberitahu bahawa Zahid dan keluarga mengambil 39 polisi insurans kenderaan bagi 20 kenderaan milik keluarganya termasuk 18 kenderaan mewah miliknya, antaranya BMW X5, Mini Cooper S, Mercedes Benz CLS350, BMW 320i (A), Toyota Land Cruiser dan motosikal BMW R1200 GS.Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Pada 24 Januari lalu, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.Perbicaraan sedang berlangsung di hadapan hakim Collin Lawrence Sequerah.


Singapura kecam Branson atas kritikan hukuman mati

Kerajaan Singapura mengecam jutawan Britain Richard Branson kerana menuduh pihak berkuasa "mungkin akan membunuh seseorang yang tidak bersalah" berhubung satu kilogram ganja.
Warga Singapura Tangaraju Suppiah, 46, dijadual menjalani hukuman gantung esok selepas disabitkan dengan konspirasi mengedar 1,017.9g ganja, dua kali ganda jumlah minimum yang sepatutnya dijatuhkan hukuman mati mengikut undang-undang ketat dadah negara itu.
Branson, ahli Suruhanjaya Global Dasar Dadah yang berpangkalan di Geneva, menggesa Singapura di blognya semalam supaya menghentikan hukuman mati, sambil berkata Tangaraju "tidak terlibat dengan pengedaran" dadah ketika ditahan.
Beliau memberi amaran bahawa Singapura mungkin akan membunuh seseorang yang tidak bersalah.
"Ini jelas tidak benar," menurut Kementerian Dalam Negeri Singapura dalam satu kenyataan, sambil menambah bahawa kesalahan Tangaraju telah dibuktikan tanpa keraguan munasabah.
Menurut kementerian itu, kenyataan Branson itu menunjukkan beliau "tidak menghormati hakim Singapura dan sistem keadilan jenayah kami dengan dakwaan sedemikian".
Ia akan menjadi hukuman mati pertama Singapura dalam tempoh enam bulan dan yang ke-12 sejak tahun lepas.
Pemilikan ganja tidak lagi dianggap sebagai jenayah berat di kebanyakan negara di dunia, termasuk di Thailand.
Kumpulan hak asasi manusia telah merayu kepada Singapura untuk menghapuskan hukuman mati.
Hab kewangan Asia itu mempunyai beberapa undang-undang anti-narkotik paling berat di dunia dan menegaskan hukuman mati kekal sebagai pencegahan berkesan terhadap segala bentuk pemerdagangan dadah.
Keluarga Tangaraju memohon pengampunan pada hari Ahad dan menggesa perbicaraan semula.


SOP aktiviti sosial akan dilonggarkan kepada penerima vaksin lengkap mulai 10 Ogos

Prosedur operasi standard (SOP) bagi aktiviti sosial akan dilonggarkan bagi yang menerima vaksin lengkap bermula 10 Ogos, kata Perdana Menteri Muhyiddin Yassin.Dalam perutusan khas hari ini, Muhyiddin berkata kemudahan kuarantin dan perjalanan akan diberikan kepada individu yang menerima vaksin lengkap di seluruh negara dan terpakai ke atas semua fasa dalam Pelan Pemulihan Negara (PPN).Antara lain, pasangan berkahwin akan dibenarkan melakukan perjalanan rentas negeri dan daerah untuk bertemu pasangan.Selain itu, ibu bapa yang menerima vaksin lengkap akan dibenarkan rentas negeri untuk menemui anak yang berumur 18 tahun ke bawah.Muhyiddin berkata, seseorang individu hanya akan diiktiraf sebagai yang lengkap vaksinasinya apabila memenuhi kriteria-kriteria ditetapkan.“Bagi jenis vaksin yang memerlukan dua dos suntikan (Pfizer, AstraZeneca, dan Sinovac), individu berkenaan mestilah melepasi hari ke-14 dari tarikh suntikan dos kedua.“Dan bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke28 dari tarikh suntikan,” katanya.Kemudahan lain yang dibenarkan kepada yang menerima vaksin lengkap adalah solat berjamaah di masjid bagi penganut Islam dan berkunjung ke rumah ibadat bagi penganut agama lain dengan mengikut SOP ditetapkan.Menurut Muhyiddin, pelaksanaan kemudahan ini adalah tertakluk kepada pihak berkuasa agama negeri dan kementerian perpaduan negara bagi rumah ibadat selain Islam.Dalam pada itu, bagi negeri-negeri yang kini berada di Fasa Dua Pelan Pemulihan Negara, kemudahan sektor sosial akan dibenarkan.Antara lain, penerima vaksin di negeri-negeri tersebut akan dibenarkan merentas daerah, “dine-in” di premis restoran dan aktiviti sukan tanpa sentuhan fizikal dan bukan berkumpulan.Aktiviti yang dibenarkan adalah seperti joging, senaman, taichi, berbasikal, memancing, ekuestrian, memanah, mendaki, tenis (perseorangan), badminton (perseorangan), golf, permotoran dan seumpamanya.“Kemudahan-kemudahan ini bukanlah bermakna kita boleh mengabaikan SOP-SOP yang ditetapkan.“Kemudahan ‘dine-in’ dan aktiviti sukan terutamanya, adalah lebih berisiko bagi seseorang individu itu dijangkiti virus Covid-19.“Kerajaan tidak akan teragak-agak untuk menarik semula kemudahan-kemudahan yang telah diberikan sekiranya berlakunya ketidakpatuhan terhadap garis panduan serta SOP-SOP yang telah ditetapkan,” tambahnya.Terdahulu, Menteri Penyelaras PPN Tengku Zafrul Aziz berkaa kes bergejala serius akan dijadikan indikator baru untuk peralihan PPN ke Fasa Dua dan Tiga.Bagaimanapun, indikator kadar vaksinasi serta kadar penggunaan unit rawatan rapi (ICU) masih dikekalkan.“Setelah mencapai kadar vaksinasi 40% penduduk dewasa dan ke atas, bilangan kes baharu Covid-19 menjadi kurang relevan kerana kebanyakan kes adalah kes yang tidak bergejala atau bergejala ringan (Kategori 1 dan 2), sekali gus mengurangkan beban terhadap infrastruktur kesihatan awam,” katanya.Perlis, Labuan dan beberapa kawasan di Sarawak kini sudah beralih ke Fasa Tiga PPN.Kelantan, Pahang, Terengganu, Sabah, Perak dan Pulau Pinang pula telah diletakkan di Fasa Dua PPN.Sementara Kedah, Negeri Sembilan, Melaka, Johor, Selangor, Kuala Lumpur and Putrajaya masih kekal di Fasa Satu.


Korea Utara lancar ujian peluru berpandu Hwasong-15 antara benua, menurut laporan

Korea Utara didakwa melancarkan ujian peluru berpandu balistik antara benua (ICBM) Hwasong-15 pada Sabtu sebelum jatuh ke dalam laut, lapor Sputnik memetik Agensi Berita Pusat Korea (KCNA).
Peluru berpandu itu dilancarkan dari Lapangan Terbang Antarabangsa Pyongyang pada petang Sabtu.
Hwasong-15 mencapai ketinggian maksimum 5,768 kilometer (3,584 batu) dengan meliputi jarak perjalanan sejauh 989 kilometer.
Menteri Pertahanan Jepun Yasukazu Hamada berkata bahawa peluru berpandu itu berpotensi menjelajah sejauh 14,000 kilometer (8,700 batu) sehingga ke Amerika Syarikat.
Ketua Setiausaha Kabinet Jepun Hirokazu Matsuno berkata peluru berpandu itu kemudiannya jatuh ke dalam laut, kira-kira 200 kilometer dari barat pulau Oshima, dalam zon ekonomi eksklusif Jepun.
Negara-negara jiran mengutuk tindakan Pyongyang, tiga bulan selepas Korea Utara melancarkan ujian ICBM Hwasong-17.


Pakar keselamatan jalan raya beri amaran berhubung ‘budaya diskaun’ saman trafik

Pakar keselamatan jalan raya mempersoalkan tindakan kerajaan baru-baru ini yang menawarkan diskaun tinggi bagi saman trafik sempena 100 hari “Keluarga Malaysia”, mengingatkan ia tidak akan memberikan kesan dalam menambah baik keselamatan jalan raya dalam jangka masa panjang.Tawaran sehingga 80% bagi beberapa saman yang dikeluarkan polis dan Jabatan Pengangkutan Jalan (JPJ) itu menyaksikan ramai membanjiri balai polis dan pusat pembayaran bagi mendapatkan diskaun tersebut.Tawaran yang pada awalnya hanya sah untuk empat hari dilanjutkan sehingga akhir tahun susulan maklum balas yang memberangsangkan.Pengarah Pusat Penyelidikan Keselamatan Jalan Raya di UPM Law Teik Hua berkata peraturan trafik sahaja tidak cukup untuk menangani masalah keselamatan jalan raya.“Saya cadangkan kita henti berikan tawaran istimewa atau diskaun bagi saman trafik,” katanya kepada MalaysiaNow.“Tindakan yang lebih keras harus diambil terhadap pemandu tidak berhemah.”Menurutnya, langkah-langkah boleh dilaksanakan seperti meningkatkan kadar bagi pembayaran lewat, membawa pelaku kesalahan ke mahkamah, menyenarai hitam dan menyekat lesen mereka untuk diperbaharui.Walaupun angka kematian akibat kemalangan semakin berkurangan, namun keselamatan jalan raya di Malaysia masih kekal menjadi isu.Pada Februari, kementerian pengangkutan berkata 6,167 kematian dilaporkan pada 2019, ia menurun dari 7,152 kes pada 2016.Sementara itu, secara purata, setengah juta kes kemalangan jalan raya dilaporkan kepada polis setiap tahun dari 2010 hingga 2019.Tawaran diskaun sama seperti apa yang dilaksanakan semepan 100 hari Keluarga Malaysia itu bukan satu perkara yang baru di negara ini.Pada Mac lalu, polis menawarkan 50% diskaun pembayaran saman secara dalam talian sempena Hari Polis.Sebulan selepasnya, JPJ menawarkan diskaun 70% bagi saman trafik dalam tempoh dua bulan termasuk kes-kes yang disenaraihitamkan.Menteri Pengangkutan Wee Ka Siong berkata diskaun itu ditawarkan sempena ulang tahun ke-75 JPJ melibatkan 3.5 juta saman aktif yang dikenal pasti dari 2010 hingga Mac tahun ini.Diskaun “Keluarga Malaysia” yang ditawarkan kini menyaksikan 2.3 juta saman trafik dilangsaikan dan RM109 juta dikutip sepanjang empat hari penawarannya yang berakhir pada 12 Disember.Bekas pengerusi Institut Penyelidikan Keselamatan Jalan Raya Malaysia (Miros) Lee Lam Thye berkata tawaran diskaun adalah satu cara untuk menarik seramai mungkin orang membayar saman yang tertunggak.Beliau turut berkata ia dilaksanakan ketika keadaan yang tidak menentu di mana ramai orang bergelut dengan kos kehidupan ketika ini.Bagaimanapun, beliau menggesa kerajaan untuk mempertimbangkan perkara itu dari sudut penguatkuasaan undang-undang dan setakat mana ia berkesan jika sekiranya diskaun sedemikian rupa berulang kali ditawarkan kepada orang ramai.“Saya risau lama-kelamaan ini jadi budaya dalam negara bagi sesiapa yang kena saman, mereka tidak risau mereka kata tak perlu bayar, tunggu diskaun lah,” katanya.Lee yang juga merupakan pengerusi Pertubuhan Ikatan Komuniti Selamat turut berkata jika langkah itu terus diamalkan, ia mungkin mengakibatkan munculnya “budaya diskaun”.“Saya rasa boleh sampai satu tahap masyarakat tak serik atau tak takut undang-undang. Denda RM300 untuk satu kesalahan, adalah jumlah yang besar terutama untuk yang berpendapatan rendah.“Saman ini bertujuan mendisiplinkan pengguna jalan raya, kalau diskaun, mereka akan ambil remeh.”Bagaimanapun, tawaran diskaun saman trafik itu tetap dilihat sebagai satu perkara yang tidak adil bagi mereka yang membayar saman mengikut jangka masa yang ditetapkan.“Ini tidak adil bagi pengguna jalan raya yang tidak menangguhkan bayaran denda mereka,” kata Law.“Tujuan saman ini untuk memastikan pengguna jalan raya sedar amalan melanggar undang-undang ketika di atas jalan raya baik ketika memandu atau sedang berjalan.”


Rekod jaringan lagenda bola sepak negara Mokhtar Dahari diiktiraf Fifa

Di sebalik kejayaan dua bintang bola sepak terkemuka dunia buat masa ini, Cristiano Ronaldo dan Lionel Messi, legenda bola sepak Malaysia Allahyarham Mokhtar Dahari turut mendapat pengiktirafan antarabangsa dari Persekutuan Bola Sepak Antarabangsa (Fifa).Mokhtar, yang mengggegar dunia bola sepak Asia era 70-an dan 80-an sebelum bersara akibat penyakit saraf diiktiraf badan sukan dunia itu sebagai penjaring ketiga terbanyak sepanjang zaman menerusi entri Twitternya, semalam.Dikenali sebagai “Supermokh” beliau meledak sebanyak 89 gol dalam 131 penampilan bersama skuad Harimau Malaya.Catatan itu hanya diatasi oleh legenda dan penyerang Iran, Ali Daei dan bintang Portugal, Ronaldo yang berkongsi rekod sebagai penjaring terbanyak selepas masing-masing menjaringkan 109 gol.Rekod jaringan Mokhtar juga, mengatasi pencapaian legenda Hungary, Ferenc Puskas yang menjaringkan 84 gol dalam 85 penampilan, dan bintang Brazil, Pele yang meledak 77 gol.Bintang Barcelona, Messi berjaya memasuki senarai sembilan pemain paling banyak mencipta jaringan di peringkat antarabangsa selepas meledak dua gol untuk membantu Argentina membenam Bolivia 4-1 dalam aksi Copa America yang masih berlangsung.Messi kini terikat di kedudukan kesembilan dengan 75 jaringan bersama pemain Hungary Sandor Kocsis, Kunishige Kamamoto (Jepun) dan Bashar Abdullah (Kuwait).Mokhtar, penyerang paling digeruni dalam sejarah pasukan kebangsaan, pernah membantu Malaysia muncul juara Pestabola Merdeka sebanyak empat kali, Sukan SEA dua kali, serta meraih pingat gangsa Piala Asia 1974.Pada saingan domestik, pemain kelahiran Ampang itu pernah membantu Selangor merangkul gelaran Piala Malaysia sebanyak 10 kali bermula 1972 hingga 1986, serta kejuaraan liga pada 1984.Beliau meninggal dunia ketika berumur 37 tahun pada 11 Julai 1991, akibat penyakit distrofi otot di Subang Jaya Medical Centre.Senarai penjaring terbanyak FIFA——————————————109 – Ali Daei (Iran), Cristiano Ronaldo (Portugal)89 – MOKHTAR DAHARI (MALAYSIA)84 – Ferenc Puskas (Hungary)79 – Godfrey Chitalu (Zambia)78 – Hussein Saeed (Iran)77 – Pele (Brazil)76 – Ali Mabkhout (UAE)75 – Sandor Kocsis (Hungary), Kunishige Kamamoto (Jepun), Bashar Abdullah (Kuwait) dan Lionel Messi (Argentina).


Bekas majistret dipenjara 58 tahun, denda RM1.05 juta

Mahkamah Sesyen hari ini menjatuhkan hukuman penjara berjumlah 58 tahun dan denda RM1.05 juta terhadap bekas majistret selepas didapati bersalah atas enam pertuduhan meminta dan menerima suapan daripada seorang peniaga, kira-kira dua tahun lepas. Hakim Ahmad Zamzani Mohd Zain juga memerintahkan Mohamad Amin Shahul Hamid, 41, menjalani hukuman penjara tambahan 72 bulan, jika tertuduh yang sebelum ini berkhidmat di Lipis dan Raub, gagal menjelaskan denda tersebut. Bagaimanapun, Zamzani membenarkan semua hukuman penjara berjalan serentak, bermaksud tertuduh hanya perlu menjalani hukuman penjara selama 12 tahun, selain membenarkan permohonannya untuk menangguhkan pelaksanaan hukuman penjara dan denda, kerana ingin merayu ke Mahkamah Tinggi. Bagi tujuan itu, mahkamah menetapkan jaminan RM25,000 dengan seorang penjamin terhadap tertuduh dinaikkan menjadi RM50,000 selain syarat tambahan menyerahkan pasport antarabangsa kepada mahkamah dilanjutkan sehingga selesai rayuan. Pada penghakimannya, Zamzani berkata pembelaan tertuduh yang diberikan secara bersumpah hanya berbentuk pemikiran semula dan penafian kosong yang gagal menimbulkan keraguan yang munasabah terhadap semua pertuduhan. Mahkamah, menurut beliau setelah meneliti keterangan dan hujahan pihak terlibat memutuskan keterangan kesemua 15 saksi pendakwaan terutamanya saksi terakhir iaitu peniaga Hassan Basri Ahmad Sutan Modo (SP15) yang didakwa memberi suapan itu, sebagai saksi boleh dipercayai dan utuh. “Keterangan tertuduh bahawa dia berada dekat dengan kedai SP15 pada 22 Oktober 2019 untuk membeli air adalah kali pertama didengari mahkamah di peringkat pembelaan. Perkara ini tidak pernah dicadangkan atau dibangkitkan pada mana-mana saksi pendakwaan. “Keterangan kecederaan dialami tertuduh juga tidak pernah dibangkitkan atau dicadangkan kepada pegawai penyiasat. Mahkamah juga dapati hujahan pembelaan bahawa keterangan lisan tertuduh tidak pernah bersetuju meminta atau menerima rasuah adalah tidak berasas, tidak munasabah dan tidak diterima,” katanya. Tertuduh didakwa meminta suapan berjumlah RM100,000 dan menerima suapan bernilai RM110,000 daripada Hassan Basri di sekitar Lipis dan Raub antara 5 Julai hingga 22 Oktober 2019, yang didakwa sebagai dorongan untuk hanya mengenakan hukuman denda dan bukan penjara terhadap lelaki itu yang didakwa memiliki rokok seludup.Dia didakwa mengikut Seksyen 16(a)(B) dan Seksyen 17(a) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 akta sama yang membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.Sementara itu, peguam S. Meheraj yang hadir mewakili peguam tertuduh RSN Rayer, merayu mahkamah menjatuhkan hukuman minimum atas alasan tertuduh telah memberikan kerjasama sepenuhnya kepada SPRM selain tidak memiliki rekod kesalahan lampau dan menghidap asma. “Tertuduh juga telah digantung kerja dari 2019 dan kini menerima separuh gaji. Bagi menampung kehidupan, dia membantu bapa saudaranya mengusahakan bendang di Sungai Petani, Kedah,” katanya. Bagaimanapun, timbalan pendakwa raya SPRM Wan Shaharuddin Wan Ladin menghujahkan hukuman setimpal dan berbentuk pengajaran perlu diberikan kerana kes itu melalui perbicaraan penuh, selain tertuduh telah membuat persediaan untuk melakukan jenayah. Selain itu, sikap tertuduh yang tidak menggunakan orang tengah, sebaliknya berjumpa sendiri SP15 untuk mengutip wang menunjukkan dirinya tidak mempunyai perasaan “segan” selain tamak kerana melihat peluang untuk memeras ugut mangsa, selepas mengetahui SP15 dituduh buat kali kedua. “Tertuduh sanggup menelefon SP15 dan menjual nama Pengarah Pendakwaan Pahang dan mengugut SP15 akan dipenjarakan jika tidak membayar suapan. Tertuduh boleh diibaratkan sebagai ‘harapkan pagar, pagar makan padi’. Tertuduh telah memalukan sistem kehakiman dan penjawat awam,” katanya.


Darurat diisytihar di Washington elak keganasan menjelang upacara angkat sumpah Biden

Presiden Donald Trump mengisytiharkan darurat di Washington D.C. menjelang pelantikan rasmi bakal Presiden Joe Biden yang dijadual 20 Januari ini, lapor Agensi Berita Sputnik.“Hari ini, Presiden Donald J. Trump mengisytiharkan darurat di Washington (District of Columbia) dan memerintahkan Persekutuan membantu gerak kerja susulan Perasmian Presiden ke-59 dari 11 Januari hingga 24 Januari 2021,” memetik kenyataan Rumah Putih pada Isnin.Pada Isnin, media melaporkan Biro Penyiasatan Persekutuan (FBI) memberi amaran protes bersenjata sedang dirancang di semua 50 ibu negara Amerika Syarikat (AS), termasuk bangunan Capitol, menjelang pelantikan rasmi presiden.Jabatan Keselamatan Dalam Negeri dan Agensi Pengurusan Kecemasan Persekutuan (FEMA) diberi kuasa untuk membantu memastikan keselamatan awam dan melindungi harta benda sebagai sebahagian usaha mengurangkan ancaman, menurut kenyataan itu.Pada 6 Januari, sekumpulan penyokong setia Trump menyerbu bangunan Capitol, bertempur  dengan polis dan merosakkan harta benda. Rusuhan itu tercetus selepas Trump mendesak penyokongnya untuk membantah apa yang didakwanya berlaku penipuan dalam pilihan raya.


Kisah hutan rumbia Nippon Go

Miyo!Tokai ro tokai no sura akete,Kyukujitsu tokaku kagayake ba,Tenchi no seiki hatsuratu su.Kibo wa odoru oyamashima.Aku pernah mendengar lagu Jepun ini dari mulut Cikgu Zaleha Sidek.“Lagu ni cikgu sojar Jepun ajar mak.. dia ajar sampai dapat. Lepas itu mak ajar semua murid di Sekolah Tengkek… kita beratur waktu pagi… ni lagu kami… lagu Kimi Ga Yo pun ada…donga dan ikut”.“Kimigayo ni lagu apa mak?”“Itu lagu Rajo Jopun.“ Mak aku memberi penerangan tentang pengalaman ketika belajar bahasa Jepun.Ketika Jepun berkuasa Sekolah Tengkek masih dibuka. Mak aku salah seorang guru yang setia kepada Guru Besar Cikgu Bador. Guru Besar ini bernikah dengan sepupu mak aku.Mengikut mak aku bahasa Jepun diwajibkan untuk semua murid.Jadi seorang tentera Jepun khas yang berkhemah di Sekolah Tengkek mengajar mak aku bahasa Jepun.Ketika mak aku mengeluarkan surah ini aku belum masuk sekolah lagi.Malah seingat-ingat aku dari awal lagi, aku selalu mendengar cerita-cerita zaman Jepun dari sana, dari sini.Setiap keluarga di kampung aku ada saja kisah mereka dengan Jepun.Malah aku rasa setiap keluarga di Tanah Melayu termasuk di Sabah, Sarawak dan Brunei mesti ada cerita Jepun.Kisah yang amat menggerunkan ialah perangai askar Jepun yang suka memancung kepala orang kampung.Dari ceritanya pedang Jepun ini amat tajam.Tok Wan aku bercerita tentang pedang Jepun ini lebih tajam dari parang panjang Tok Empat Hitam, bapak saudara aku.“Tajam.. memang tajam… sekali pancung putus… batang pisang.” Tok wan aku memperkuatkan hujah.Kisah kepala kena pancung oleh Jepun ini adalah kisah atas kisah, dengar atas dengar, dari surah bertali-temali tentang kepala si anu dan si anu kena pancung oleh askar Jepun.“Tak tunduk pada Jopon kona pelompang….kalau dogil.. kona pancung kepala.” Tok wan aku mengsahihkan surah keganasan askar Jepun.Bayangkan betapa takutnya anak berumur empat tahun bila mendengar surah ini.Sebenarnya ketika aku dibesarkan di Kampung Tengah, di Tapak dan kemudian di Jelebu, tidak penah pun aku melihat sosok orang Jepun.Aku hanya mendengar surah dan riwayat Jepun.Seingat aku muka Jepun hidup yang pertama kali aku dapat lihat mungkin selepas tahun 1971 apabila aku masuk ke Universiti Malaya dan tinggal di Kuala Lumpur.Di Jelebu tak ada Jepun. Yang ada hanya Pokok Jepun.Tak tahu kenapa orang kampung aku panggil tumbuhan ini Pokok Jepun. Nama betulnya Pokok Selaput Tunggul.Hakikatnya ketika aku membesar surah Jepun memang amat selalu aku dengar di rumah.Surah dan ayat-ayat Jepun akan muncul ketika kami sedang duduk bersila atas tikar mengkuang untuk makan tengah hari atau makan malam.Aku yang agak gelojoh ketika mengambil nasi akan menjemput surah zaman Jepun keluar. Tangan aku yang gelojoh akan menjadikan nasi bertaburan keluar dari senduk.“Laaa… kau tak ingat musim Jopun… souleh nasi ni susah nak cari.” Tok wan aku akan memberi ingatan bila nasi aku tertumpah tak masuk ke pinggan.Ingatan ini berbelas-belas kali aku dengar.“Ekao tak raso laiii … macam mano makan ubi.” Tok wan aku menambah lagi.Kisah zaman Jepun makan ubi kayu ini juga menjadi kisah klasik yang sering aku dengar.Malah hingga ke hari ini bila sahaja aku melihat ubi kayu dalam apa bentuk pun, aku akan teringat surah dan ayat-ayat musim Jepun.Aku akan tergambar wajah tok wan aku mengingatkan aku agar berhati-hati apabila mengambil nasi dari periuk.“Mak … macam mana makan nasi dengan ubi kayu?” Aku bertanya dengan jujur. Hishamuddin Rais memerlukan pencerahan.Keluarga kami ada menanam ubi kayu di belakang rumah.Mak aku selalu merebus ubi untuk dimakan bersama kelapa kukur dengan gula pasir atau gula kabung.Rebus ubi hanya untuk sarapan pagi. Atau buat pengat, kuih talam ubi atau lepat ubi.‘“Makanlaaa… macam makan nasi… nasi tak ada…ganti ubi.. kalau takda ubi ada keledek…. kalau tidak pisang.” Penerangan daripada mak aku.“Makan dengan apa?” Aku bertambah ingin tahu.“Gulai ikan makan dengan ubi. Gulai ayam makan dengan ubi. Gulai telur makan dengan ubi… ubi rebus ni jadi ganti nasi.” Penerangan Cikgu Zaleha Sidek kepada anaknya Hishamuddin Rais yang terus ingin mengorek kisah makan ubi di zaman Jepun.“Mak masak gulai ayam dengan kunyit santan kelapa…goreng pucuk paku… ulam potai…. tapi nasi tak ado… ubi ganti nasi.”“Sodap ko mak? Aku mencelah. Dalam kepala aku apakah rasanya makan gulai ayam masak lemak cili api dengan ubi kayu.“Apo pulak tak sodap… gulai ayam… sodap laaa.”“Pasal apa takde nasi.” Satu soalan dari aku yang membuka sejarah di Kampung Tengah.“Bila Jepun mula sampai.. kita ada beras… kita ada nasi.. tapi bila askar Jepun masuk kampung, askar rampas padi… padi tak jadi… semua padi dikumpulkan di Sekolah Tengkek… ini untuk makanan askar Jepun… ayam itik .. telur semua askar ambil.” Emak aku memberi penerangan.“Padi tak jadi … macam mana?” Aku masih belum puas hati.“Padi tak jadi…air tak ada?”Jawapan emak aku tentang padi tak jadi ini agak menghairankan aku.Kenapa bila Jepun masuk Kampung Tengkek tiba-tiba air Batang Muar kering.Bila aku sudah belajar tinggi baru aku faham kenapa ketika Jepun datang padi tak jadi.Air Batang Muar tidak kering. Hujan sampai seperti biasa. Yang menjadikan padi tak jadi bukan cuaca tapi Jepun sendiri.Perang bukan saja meruntuh bangunan, membakar kereta meriam atau menembak mati musuh.Perang membawa bahaya yang lebih dalam, lebih luas dan lebih lama.Bahaya ini tidak dapat dilihat. Bahaya kebuluran. Bahaya putus makanan.Kesampaian Jepun ke Kampung Tengah mengoyak rabakkan susunan masyarakat kampung yang terbina beratus tahun.Untuk pelajar penulisan kreatif atau pelajar filem – Jepun ini adalah pengganggu atau disruptor.Dalam satu penceritaan kreatif wajib ada pengganggu untuk menjemput wira datang membantu.Jepun adalah “biduk yang lalu di atas kiambang” yang tersusun indah di kampung Melayu.Keganasan askar Jepun yang didengar ini ada ciri ciri pengganggu.Dari mulut ke mulut cerita dan kisah keganasan Jepun pasti bertokok tambah. Kena tempeleng dan kena pancung ini menakutkan semua orang.Tidak cukup dengan ini didengari juga kisah bagaimana Jepun memaksa orang kampung minum air sabun.Minum air sabun ini dijadikan senjata untuk menyeksa orang kampung.Apa yang berlaku ialah kehadiran Jepun membunuh sifat gotong royong Kampung Tengah.Struktur kampung Melayu tradisional punah. Jepun tidak menghormati adat lembaga. Jepun tidak mengenal siapa Datuk dan Buapak.Inilah makna apabila ayat tak tahu adat yang selalu aku dengar.Jepun memang tak tahu adat. Jauh sekali mengenal Adat Perpatih yang menjadi tiang seri Kampung Tengah.Justeru Datuk Empat tidak dapat memanggil orang kampung untuk berseraya membersihkan tali air.Empangan di sungai yang rosak tidak ada tenaga gotong royong untuk membaiki semula.Setiap tahun selepas menuai setiap keluarga akan menyimpan padi untuk di makan dalam kepuk.Ada beberapa gemal padi yang terpilih – padi biasa dan padi pulut – terutama padi pulut hitam – yang terpilih.Gemal padi terpilih ini akan diasingkan untuk dijadikan benih musim depan.Jepun bukan sahaja merampas padi dalam kepuk. Benih padi pun dirampas sama.Hasilnya orang kampung kehilangan padi dan benih padi.“Sekolah Tengkek tu… jadi kepuk padi Jepun. Tiap malam akan ada orang kampung diarahkan jadi pengawal kepuk padi ini.”“Mak mengajar di mana?”“Sekolah jadi kecil…Askar Jepun ada lima enam orang duduk di sekolah…ada khemah di kawasan sekolah kadang-kadang askar ni semua pulang ke Pilah…naik basikal.”Mak aku bercerita bagaimana orang kampung dipanggil oleh Jepun.Semua datang kerana takut.Jepun datang minta padi dibawa ke sekolah.Kemudian orang kampung dipaksa mengawal simpanan padi Jepun.Siapa dilihat dewasa dan berbadan tegap dipaksa oleh Jepun untuk menjadi pengawal kepuk padi mereka. Atau membawa padi ke sekolah.“Abah kau pun dipanggil Jepun… kena jaga kepuk padi Jepun… seminggu sekali berkawal. Abah kau jadi pengawal padi Jepun”“Sapa nak lawan Jepun mak?” Aku bertanya.“Mak dongar Cino Bintang Tigo.” Mak aku memberi penjelasan yang pada ketika itu aku tidak faham apa ertinya Bintang Tiga dan siapa pula yang berani melawan Jepun.“Susah masa tu… ayam itik ada …. garam … garam susah nak dapat… kedai tiada… Padang Lebar tak ada barang apa-apa.”“Garam tak de?” Aku menjadi hairan. Perkara yang paling murah dan paling banyak di sekeliling kita hari rupa-rupanya amat susah untuk didapati di Kampung Tengah pada zaman Jepun. .“Garam laut tak ada… orang kampung cari garam bukit… tapi bukan senang nak dapat… kalau rumah kita di Melaka. Senang dapat garam…. masak air laut hingga kering jadi garam…. gula tak susah .. ada gula enau.. ada gula kabung.”Mak aku membuka surah sedih tentang satu kematian di Kampung Majau.Keluarga ini amat miskin.Mayat yang meninggal dunia dibungkus dengan tikar mengkuang. Tidak ada kain kapan.“Tak ada kain ke?” Aku dengan hairan bertanya.“Kain baju kita pakai apa yang ada… Hari Raya ke… pakai yang satu saja … kalau ada tiga helai baju .. itu dah kayo…sekarang dah banyak… dulu tak ada.” Mak aku menerangkan.“Ada orang kampung yang tak ada kain… pakai kulit kayu… Mak tak nampak … ini mak dengar.”Ketika aku mendengar kisah tak ada kain kapan untuk pengebumian ianya agak memeranjatkan aku.Ketika aku mendengar surah itu aku sebenarnya hanya mengumpul hadis. Aku belum ada keupayaan untuk menafsir hadis-hadis yang aku dengar.Tapi bukan semuanya cerita sedih dan menakutkan tentang Jepun yang aku dengar dari mak aku.Mak dan abah aku selalu membuka cerita tentang Karim.Berulang ulang kali aku dengar kisah ini.Si Karim ini murid sekolah aku. Murid datang ke sekolah kerana disuruh oleh mak bapak. Mak bapak takut kalau anak tak dihantar ke sekolah askar Jepun akan marah.Satu pagi Udin kawan Karim datang bertemu mak aku.‘“Si kuku si kuru…. si karin tak sekorah … si karin demam.” Udin memberi laporan kepada mak aku.Emak aku akan mengulangi lagi ayat – si kuru si kuru… si karin tak sekolah…di hadapan kami adik beradik. Kemudian mak dan abah aku akan ketawa. Ini nostalgia komedi mengingati kembali zaman Jepun mereka.Tapi ketika itu aku tak dapat memahami apa yang menggelikan hati mereka. Mak aku terpaksa menerangkan kenapa babak ini membawa ketawa.“Si Udin ini.. belum boleh bercakap bahasa Jepun ..dia nak beritahu mak tentang Karim yang demam tak dapat datang ke sekolah…… Udin takut tak pandai cakap Jepun…dia takut askar Jepun dengar…. dia cakap Melayu guna lorat Jepun… bunyinya seperti bahasa Jepun… si kuru si kuru si karin tak sekolah.”Mak dan Abah aku akan kembali ketawa. Kami – kakak, abang dan aku ikut ketawa merayakan nostalgia mak dan abah kami.Setahun selepas Jepun masuk ke Tanah Melayu kakak aku Khamsiah Rais lahir pada 29 September, 1942.Ini anak kelahiran ketiga. Dua orang kakak aku lahir sebelum Jepun sampai. Mereka meninggal ketika dilahirkan.Ketika ini abah aku bekerja kampung. Bercucuk tanam – berkebun sayur, menternak ayam itik untuk menyara kehidupan.Jepun membayar gaji cikgu dengan duit cap batang pisang. Duit ini tidak ada nilai. Malah kalau ada pun duit tidak dapat membeli apa apa di Kampung Tengah.Seminggu sekali abah aku akan pergi ke Sekolah Tengkek untuk mengawal harta rampasan Jepun.Sehari suntuk abah aku bertugas untuk Jepun. Ini buruh paksa tidak ada bayaran.Jepun sudah sampai ke Kampung Tengah lebih dari setahun.Desas desus mula kedengaran bahawa ada kumpulan Cina yang mula melawan Jepun.Dari surah yang aku terima askar Jepun ini memilih-milih.Askar Jepun agak kurang ganas memancung kepala orang Melayu. Tapi bila nampak sahaja orang Cina, Jepun akan menangkap mereka.Pernah satu petang ketika dalam darjah tiga. Aku mendengar perbualan dalam kedai kopi tentang pengalaman “orang lama-lama” di musim Jepun.“Cino Bintang Tigo.. kek Titi kono tangkap… Jopon bawak ke pejabat Kempetai…. mampuih minum air sabun…. bagi minum lopes tu dipijak porot… keluar muntah.”Ujang dengan berani membuka cerita ini kerana ketika Jepun berada di Tanah Melayu dia anak muda.“Jopun ni memang bonci pado Cino … dah lamo porang.. di Titi ..Jopun bunuh Cino… kek Titi… mulo mulo Cino ini dipakso buek lubang kemudian… pancung kepala… lubang kubo buek sendiri…bukan sorang dua .. ramai.”Aku melopong mendengar hadis sahih daripada Ujang.Permusuhan antara Jepun dengan China di Tanah Besar merebak hingga ke Tanah Melayu. Permusuhan lama ini cukup jelas dari cara Jepun membasmi orang China di Tanah Melayu.“Jopun ni…. dah lamo beporang dongan Cino.” Ujang menyampaikan maklumat kepada kami yang sedang duduk-duduk di kedai kopi Raja Suman di Batu Serambai Ulu Klawang, Jelebu.Ketika itu Emak aku dah menjadi guru di situ.Masuk tahun kedua Jepun di Tanah Melayu, suasana semakin tegang.Di Kampung Tengah Jepun terus berkawal menjaga padi rampasan. Padi dan ayam itik ini menjadi sumber makanan untuk tentera di tempat lain.“Orang kampung makin takut… Mak dengar Jepun mula mengambil anak dara dan budak perempuan.” Mak aku menambah cerita.“Kak Ngah kau kocik laaai… tapi kami rasa tak selamat kerana dia perempuan.”“Tu… Mak buat apa dengan Kak Ngah.”“Abah kau buat rumah pundung dalam hutan paya rumbia tengah sawah…siang menyorok di situ.” Emak aku memberikan pencerahan.“Lamo ko… dalam hutan tu…?” Aku bertanya penuh debaran.“Sampai Jopun kalah… siang di sana… malam kek rumah.. menyorok bila ramai Jepun ada di sekolah. Wan kau bawak Kak Ngah kau masuk payo.”Kisah hutan rumbia ini terus melekat dalam ingatan aku.Setiap kali aku melintasi hutan rumbia ini aku tergambarkan pondok kecil di mana Kak Ngah aku dijagai oleh Tok Wan.Aku tidak tahu bagaimana rupa bentuk pondok ini kerana apabila aku membesar hutan rumbia ini semakin meliar.Bila aku melintasi hutan rumbia ini aku amat yakin bahawa tentera Jepun tidak akan terfikir ada pondok di tengah paya rumbia ini.Emak aku bersurah dengan muka sedih mengingatkan kembali kisah membesarkan anak pertama dalam zaman Jepun.Aku pula gembira kerana aku anggap abah aku bijak dapat mencari jalan keluar daripada kezaliman Jepun.Setiap kali aku menonton filem Perang Dunia Kedua, jika ada babak melarikan diri dari tentera Hitler maka aku akan menggambarkan hutan rumbia di tengah sawah di kampung tanah pusaka aku.Hutan rumbia sebagai tempat menyorok yang selamat untuk melarikan diri dari kezaliman kuasa yang memerintah.Cerita-cerita ini mendidik aku hingga aku mendewasa.Akhirnya aku sendiri alami apabila aku memiliki pencerahan dan kesedaran untuk bangun melawan kezaliman pemerintah.Aku juga menyorok dan menghilangkan diri untuk menyelamatkan diri.


Kes baru Covid-19 kembali menurun di paras 19,000

Malaysia merekodkan kes baru sebanyak 19,057 menjadikan kes keseluruhan Covid-19 meningkat sebanyak 1,824,439 kes.Selangor kekal mencatat kes harian tertinggi sebanyak 3,775 disusuli Sarawak (2,723), Sabah (2,279), Johor (2,077), Pulau Pinang (1,558), Perak (1,450), Kelantan (1,434), Kedah (1,329), Kuala Lumpur (711), dan Terengganu (605).Hanya Labuan (9) sahaja negeri yang mencatat kes satu digit hari ini.MENYUSUL LAGI


Eropah hadapi musim kemarau terburuk dalam sejarah

Gelombang haba yang melanda barat dan selatan Eropah tidak menunjukkan tanda-tanda akan reda, dengan suhu dijangka meningkat di beberapa negara dan cuaca panas terik meragut ratusan nyawa serta mencetuskan kejadian kebakaran hutan, lapor Xinhua.
Perkhidmatan cuaca kebangsaan Britain (Met Office) memberi amaran negara itu perlu bersiap sedia menghadapi suhu sekitar 40 darjah Celsius di beberapa kawasan pada minggu ini.
Pejabat itu telah mengeluarkan amaran pertamanya mengenai cuaca panas melampau, mengingatkan orang ramai bahawa musim kemarau mendatangkan risiko penyakit berbahaya.
Setakat ini, suhu tertinggi pernah direkodkan di Britain adalah sekitar 38.7 darjah Celsius pada Julai 2019.
Saluran berita Perancis BFMTV pada Isnin melaporkan bahawa jabatan perkhidmatan cuaca di barat Perancis mengeluarkan amaran "panas melampau" dan suhu dijangka mencecah 40 darjah Celsius.
Kementerian kesihatan Sepanyol memaklumkan pada Isnin bahawa 510 orang maut pada minggu pertama musim kemarau dan cuaca panas mencecah 45 darjah Celsius melanda beberapa bahagian negara itu.
Golongan tua paling teruk terjejas akibat musim kemarau dengan 321 daripada 510 mangsa berumur 85 tahun ke atas.
Pejabat Met Britain juga telah memaklumkan orang ramai tentang risiko kehilangan bekalan kuasa, air atau perkhidmatan telefon mudah alih serta kelewatan lalu lintas.
Laporan yang dikeluarkan Pusat Penyelidikan Bersama Suruhanjaya Eropah baru-baru ini menunjukkan hampir separuh daripada wilayah Kesatuan Eropah (EU) dan Britain berdepan risiko kemarau pada Julai.
Musim kemarau dan kekurangan air menjejaskan pengeluaran tenaga dan hasil tanaman.
Gelombang haba dan kemarau yang berpanjangan juga telah mengakibatkan kebakaran hutan yang dahsyat di kebanyakan negara termasuk Perancis, Sepanyol, Portugal, Itali dan Greece.
Kebakaran hutan yang marak di barat daya Perancis sejak 12 Julai telah memusnahkan 14,000 hektar tanah dan menyebabkan 16,200 orang hilang tempat tinggal.
Untuk membendung peningkatan risiko kebakaran hutan, EU mengadakan perbincangan dengan pengeluar untuk membeli pesawat pemadam kebakaran, menurut laporan media.


Jamal Yunos dibebaskan 2 pertuduhan muat naik kenyataan jelik di Facebook

Mahkamah Sesyen Ampang hari ini melepas dan membebaskan Ketua Umno Bahagian Sungai Besar Datuk Seri Jamal Md Yunos daripada dua pertuduhan memuat naik video dengan kenyataan jelik di laman Facebook, dua tahun lepas.
Hakim Wan Mohd Norisham Wan Yaakob memutuskan demikian selepas mendapati pihak pendakwaan gagal membuktikan kes prima facie terhadap Jamal di akhir kes pendakwaan.
Jamal, 52, dituduh dengan sengaja memuat naik dua video dengan niat untuk menyakitkan hati orang lain, yang telah dilihat pada tengah hari, 20 Ogos 2020, di Taman Dagang Avenue, Ampang dekat sini.
Perbuatan itu didakwa dilakukan melalui laman Facebook menggunakan profil Datuk Sri Jamal Yunos di pautan Facebook Live masing-masing pada 10 pagi dan 3 petang, 19 Ogos 2020.
Pertuduhan mengikut Seksyen 233 (1) (a) Akta Suruhanjaya Komunikasi dan Multimedia Malaysia 1998 (Akta 588) dan boleh dihukum di bawah Seksyen 233 (3) akta yang sama, yang memperuntukkan denda maksimum RM50,000 atau penjara tidak melebihi satu tahun atau kedua-duanya.
Pendakwaan dikendalikan timbalan pendakwa raya Aiza Ali Raman manakala peguam Mohd Hafizuddin Khan Norkhan mewakili Jamal.
Pihak pendakwaan menutup kesnya pada Julai lepas selepas mengemukakan tiga saksi sepanjang perbicaraan yang bermula Mei tahun lepas.


1,003 majikan tutup, henti operasi perniagaan di Johor akibat pandemik

Sebanyak 1,003 majikan di negeri ini telah menutup atau memberhentikan operasi perniagaan susulan terkesan akibat pandemik Covid-19, persidangan Dewan Undangan Negeri (DUN) Johor diberitahu hari ini.Mendedahkan perkara itu, pengerusi Jawatankuasa Pelaburan, Pembangunan Usahawan, Koperasi dan Sumber Manusia Johor Mohd Izhar Ahmad berkata jumlah itu berdasarkan rekod dan data yang dikeluarkan oleh Jabatan Tenaga Kerja Negeri Johor bagi tempoh pandemik iaitu bagi 2020 dan 2021.“Daripada jumlah tersebut, sebanyak 739 majikan direkodkan telah tutup dan henti operasi pada 2020 manakala sejumlah 264 majikan direkodkan pada 2021.“Bagi menjawab persoalan berapakah jumlah rakyat negeri Johor yang terkesan dan hilang pekerjaan bagi tempoh masa tersebut, seramai 12,231 pekerja tempatan telah terkesan atau diberhentikan,” katanya pada sesi penggulungan Belanjawan Johor 2022 pada persidangan DUN, hari ini.Menurut Mohd Izhar lagi, seramai 9,512 pekerja tempatan telah hilang pekerjaan pada 2020 dan bagi 2021, sehingga kini sejumlah 2,719 pekerja tempatan telah hilang pekerjaan.Terdahulu ketika sesi soal jawab, beliau berkata seramai 27,410 individu warga tempatan berjaya mendapat pekerjaan di Johor di bawah Sistem Insurans Pekerjaan (SIP) Pertubuhan Keselamatan Sosial (Perkeso) sepanjang tempoh 15 Jun 2020 hingga 5 November lepas.Sementara itu, 25,221 warga tempatan lain pula telah menghadiri program latihan di bawah inisiatif yang sama bagi tempoh sama, kata beliau.Izhar berkata terdapat 40,149 kekosongan jawatan ditawarkan di Johor hingga 29 Oktober lepas.Antara sektor pekerjaan utama yang menawarkan kekosongan itu adalah penginapan dan perkhidmatan makanan dan minuman, pembuatan, perdagangan borong dan runcit, pengangkutan dan penyimpanan serta sektor perkhidmatan lain, katanya.Izhar berkata demikian ketika menjawab soalan Md. Ysahrudin Kusni (PH-Bukit Naning) dan Hahasrin Hashim (BN-Panti) mengenai jumlah peluang pekerjaan yang diwujudkan pasca Covid-19.


28% kanak-kanak lengkap divaksinasi, 45% terima dos pertama

Sebanyak 993,652 atau 28% kanak-kanak berumur lima hingga 11 tahun di negara ini lengkap menerima vaksin di bawah Program Imunisasi Covid-19 Kebangsaan untuk Kanak-Kanak (PICKids) setakat semalam.Menurut laman web CovidNow, sebanyak 1,596,416 kanak-kanak atau 45% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,901,725 atau 93.3% telah lengkap vaksinasi manakala 2,999,490 atau 96.4% menerima sekurang-kurangnya satu dos vaksin.Dalam masa sama, sejumlah 16,057,632 atau 68.2% golongan dewasa telah menerima dos penggalak manakala 22,970,424 atau 97.6% telah lengkap dua dos dan 23,245,673 atau 98.8% menerima sekurang-kurangnya satu dos vaksin Covid-19.Bagi pemberian dos harian pula, sebanyak 37,536 dos vaksin Covid-19 diberikan semalam melibatkan 16,994 dos pertama, 16,459 dos kedua dan 4,083 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,551,572.Sementara itu, menurut portal GitHub KKM, sebanyak empat kes kematian akibat Covid-19 direkodkan semalam dengan dua kes dilaporkan di Perak, dan masing-masing satu kes di Perlis dan Selangor.


Pakistan suarakan kebimbangan berhubung 'endemik' Islamofobia

Pakistan menyuarakan kebimbangannya mengenai kebangkitan Islamofobia ke atas umat Islam di Eropah, pada mesyuarat Kumpulan Hubungan Pertubuhan Kerjasama Islam (OIC).
Mesyuarat itu berlangsung di New York pada Isnin atas permintaan Turkiye, di luar sesi Perhimpunan Agung Pertubuhan Bangsa-Bangsa Bersatu ke-77.
Menurut kenyataan Kementerian Luar, Menteri Luar Pakistan Bilawal Bhutto Zardari berkata Islamofobia kini menjadi endemik di beberapa negara di seluruh dunia.
Mesyuarat itu yang dipengerusikan Setiausaha Agung OIC Hissein Brahim Taha, menyuarakan kebimbangan mendalam mengenai isu sentimen anti Islam, ucapan menghina dan ekstremisme sayap kanan.
Pada sesi OIC berasingan mengenai Palestin, menteri luar Pakistan membangkitkan isu pembunuhan wartawan Al Jazeera Shireen Abu Akleh oleh Israel pada Mei tahun ini.
Bilawal mengecam pembunuhan berterusan ke atas orang awam Palestin, pemusnahan rumah dan pencerobohan Masjid Al Aqsa oleh Israel, menurut Kementerian Luar Pakistan.


Sorry.


FGV ikrar jaga kebajikan pekerja ladang selepas kritikan AS

Felda Global Ventures Holdings Berhad (FGV) mengulangi komitmennya terhadap kebajikan para pekerja yang disifatkan sebagai “tulang belakang” syarikat dengan memperuntukkan sejumlah RM350 juta sejak tiga tahun kebelakangan ini demi menyediakan rumah yang mencukupi.Ketua Pegawai Eksekutif FGV Haris Fadzilah Hassan berkata, setakat ini terdapat 27 projek perumahan sudah disiapkan termasuk lima di Pahang, masing-masing satu di Terengganu, Kelantan, Perak, dan Negeri Sembilan, serta dua ladang di Sabah dan Sarawak.Terdapat lima lagi projek perumahan tambahan dijangka siap sepenuhnya pada akhir tahun ini.Haris turut berkata, “langkah-langkah konkrit” sudah diambil sejak beberapa tahun lalu bagi meningkatkan kemudahan di lebih 190 ladang FGV di Malaysia dan juga di Indonesia.Beliau juga menyatakan kesediaan untuk menambah peruntukan bagi pembinaan dewan orang ramai, rumah ibadah, padang rekreasi dan kedai.FGV sebelum ini menerima kritikan apabila Jabatan Kastam dan Perlindungan Sempadan (CBP) Amerika Syarikat mengeluarkan arahan menahan produk sawit dan produk komoditi itu berdasarkan satu penilaian berlaku penggunaan buruh paksa.FGV juga didakwa gagal dalam memastikan perlindungan dan kebajikan para pekerja termasuk menyediakan tempat tinggal yang mencukupi.Dakwaan CBP menyebabkan sekatan AS terhadap pengimportan produk FGV berkuatkuasa bulan ini.Bagaimanapun, FGV membidas tindakan itu, dengan mengatakan syarikat secara konsisten mengutamakan kebajikan dan menolak tuduhan penganiayaan terhadap para pekerja.


Muafakat Nasional ‘mungkin berkubur’ selepas Zahid sokong Anwar

Setahun selepas Muafakat Nasional (MN) yang ditubuhkan untuk memperkukuhkan kuasa politik Melayu ‘mungkin berkubur’ disebabkan sokongan Presiden Umno Ahmad Zahid Hamidi kepada Anwar Ibrahim untuk menggulingkan Perikatan Nasional (PN), kata pemerhati.Keretakan hubungan itu boleh dilihat apabila PAS hari ini menggesa Umno untuk memberikan penjelasan terhadap kenyataan Zahid yang dilihat bercanggah dengan Piagam MN yang secara jelas menolak sebarang kerjasama dengan PKR, DAP dan Amanah.Penganalisis politik Jeniri Amir yang dahulunya berkhidmat dengan Universiti Malaysia Sarawak (UniMas) berkata, rasa sangsi dan keraguan sudah wujud dalam kalangan pemimpin PAS terhadap kewibawaan Zahid yang diketahui pernah menjadi “orang Anwar” ketika presiden PKR itu masih dalam Umno pada 1990 an.Katanya, spekulasi mengenai sokongan ahli Parlimen Umno fraksi Zahid kepada Anwar menambahkan lagi risiko menjadikan situasi MN berada dalam keadaan parah.“Bukan mustahil kalau Umno tak beri penjelasan yang menyakinkan, kerana PAS akan bertindak balas,” katanya kepada MalaysiaNow.“Maksudnya, ini merupakan bibit-bibit krisis dan seterusnya konflik dan kejatuhan Muafakat Nasional.”Zahid merupakan sekutu rapat Anwar semasa presiden PKR itu masih bersama Umno pada penghujung 1990 an. Pada ketika itu, Anwar adalah timbalan presiden Umno dan Zahid adalah ketua Pemuda parti itu.MN ditubuhkan 14 September tahun lalu selepas Umno dan PAS setuju untuk bekerjasama bagi memperkukuhkan kuasa politik orang Melayu yang dikatakan semakin terhakis selepas Pakatan Harapan (PH) mengambil alih kerajaan persekutuan pada 2018.Kerajaan PH tumbang pada hujung Februari selepas hilang sokongan majoriti apabila Bersatu dan sejumlah ahli Parlimen PKR meninggalkan gabungan itu.Anwar pada Rabu mengumumkan kerajaan PN tumbang selepas beliau mempunyai sokongan yang kukuh dan meyakinkan untuk menjadi perdana menteri.Anwar pada Rabu membuat pengumuman mengatakan beliau mempunyai majoriti yang “kukuh dan menyakinkan” untuk membentuk kerajaan. Pengerusi PH itu sekaligus menegaskan kerajaan pimpinan Perdana Menteri Muhyiddin Yassin sudah tumbang dan tidak sah.Sejurus selepas itu Zahid yang juga presiden Umno berkata, ahli-ahli Parlimen Umno dan Barisan Nasional (BN) bebas menyokong Anwar untuk menjatuhkan MuhyiddinBagaimanapun Muhyiddin mengatakan beliau masih perdana menteri selagi Anwar tidak membuktikan sokongan diperolehinya.Di sebalik keraguan PAS, beberapa Ahli Majlis Tertinggi Umno sudah tampil menafikan dakwaan tersebut dengan mengatakan Anwar hanya bersandirwara.Jeniri menambah tuntutan PAS bukan sekadar mahukan penjelasan biasa tetapi penjelasan yang amat mendalam dan bersungguh-sungguh daripada Zahid.Atas sebab itu, beliau berkata tindakan PAS untuk menuntut penjelasan adalah wajar kerana kenyataan Zahid bertentangan dengan Piagam MN.“Sekarang, tanggungjawab untuk memberi penjelasan itu berada di bahu presiden Umno.”Mohd Azizuddin Mohd Sani dari Universiti Utara Malaysia (UUM) pula berkata, tidak mustahil PAS akan meninggalkan MN sekiranya Umno gagal memberikan penjelasan terhadap kenyataan Zahid.“Dan Umno perlu jawab kepada PAS akan situasi terkini,” katanya kepada MalaysiaNow.